Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 20 SHKURT 2014


PROCESVERBAL

SEANCËN E DREJTON

KRYETARI I Kuvendit

ILIR META
(Seanca filloi në orën 11:00)

Rendi i ditës:

1. Miratimi i procesverbalit të seancës plenare të datës 13.02.2014. 

2. Projektligji “Për ratifikimin e marrëveshjes së kredisë për eksport, ndërmjet Këshillit të Ministrave të Republikës së Shqipërisë, që vepron në emër të Republikës së Shqipërisë dhe përfaqësohet nga Ministria e Financave, dhe Unicredit Bank Austria A.G., për financimin e projektit mbarëkombëtar të radioterapisë”. 

(shumicë e thjeshtë)

- Pyetje 

- Shprehet komisioni përgjegjës për Ekonominë dhe Financat. 

(Paraqitje e raportit nga kryetari i komisionit) 

- Shprehet për dhënie mendimi, komisioni për Çështjet Ligjore, Administratën Publike dhe të Drejtat e Njeriut. 

(Paraqitje e raportit nga kryetari i komisionit) 

- Shprehet për dhënie mendimi, komisioni për Punën, Çështjet Sociale dhe Shëndetësinë. 

(Paraqitje e raportit nga kryetari i komisionit) 

- Shprehet për dhënie mendimi, komisioni për Politikën e Jashtme. (Paraqitje e raportit nga kryetari i komisionit) 

- Relatori

- Diskutime 

- Relatori 

(Shprehen grupet parlamentare)

-Grupi parlamentar i PR-së 

-Grupi parlamentar i PDIU-së 

-Grupi parlamentar i LSI-së 

-Grupi parlamentar i PD-së 

-Grupi parlamentar i PS-së 

-Koha e votimit: 

Votim në parim 

Shqyrtim dhe votim nen për nen 

Votim në tërësi 

3. Projektligji “Për ratifikimin e dokumentit të ndryshimit nr. 1, të marrëveshjes së kredisë për eksport, ndërmjet Këshillit të Ministrave të Republikës së Shqipërisë, që vepron në emër të Republikës së Shqipërisë e përfaqësohet nga Ministria e Financave dhe Unicredit Bank Austria A.G., për financimin e projektit mbarëkombëtar të radioterapisë”. 

(shumicë e thjeshtë) 

- Pyetje 

- Shprehet Komisioni përgjegjës për Ekonominë dhe Financat. 

(Paraqitje e raportit nga kryetari i komisionit) 

- Shprehet për dhënie mendimi, Komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit) 

- Shprehet për dhënie mendimi, Komisioni për Punën, Çështjet Sociale dhe Shëndetësinë.

(Paraqitje e raportit nga kryetari i komisionit). 

- Shprehet për dhënie mendimi, Komisioni për Politikën e Jashtme. 

(Paraqitje e raportit nga kryetari i komisionit) 

- Relatori

- Diskutime 

- Relatori 

(Shprehen grupet parlamentare)

-Grupi parlamentar i PR-së 

-Grupi parlamentar i PDIU-së 

-Grupi parlamentar i LSI-së 

-Grupi parlamentar i PD-së 

-Grupi parlamentar i PS-së 

-Koha e votimit: 

Votim në parim 

Shqyrtim dhe votim nen për nen 

Votim në tërësi 

4. Projektligji “Për ratifikimin e instrumenteve që ndryshojnë Kushtetutën dhe Konventën e Bashkimit Ndërkombëtar të Telekomunikacioneve (Gjenevë, 1992), i ndryshuar nga Konferenca Fuqiplotë (Guadalajara, 2010)”(shumicë e thjeshtë) 

- Pyetje 

- Shprehet Komisioni përgjegjës për Veprimtaritë Prodhuese, Tregtinë dhe Mjedisin. 

(Paraqitje e raportit nga kryetari i komisionit) 

- Shprehet për dhënie mendimi, Komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit) 

- Shprehet për dhënie mendimi, Komisioni për Politikën e Jashtme. 

(Paraqitje e raportit nga kryetari i komisionit) 

- Shprehet për dhënie mendimi, Komisioni për Integrimin Europian. 

(Paraqitje e raportit nga kryetari i komisionit) 

- Relatori

- Diskutime 

- Relatori 

(Shprehen grupet parlamentare)

- Grupi parlamentar i PR-së 

- Grupi parlamentar i PDIU-së 

- Grupi parlamentar i LSI-së 

- Grupi parlamentar i PD-së 

- Grupi parlamentar i PS-së 

- Koha e votimit: 

Votim në parim 

Shqyrtim dhe votim nen për nen

Votim në tërësi 

5. Projektligji “Për një shtesë në ligjin nr. 8580, datë 17.02.2000 “Për Partitë Politike” të ndryshuar” (shumicë e thjeshtë) 

- Pyetje 

- Shprehet Komisioni përgjegjës për Çështjet Ligjore, Administratën Publike dhe të Drejtat e Njeriut. 

(Paraqitje e raportit nga kryetari i komisionit) 

- Relatori 

- Diskutime 

- Relatori 

(Shprehen grupet parlamentare)

- Grupi parlamentar i PR-së 

- Grupi parlamentar i PDIU-së 

- Grupi parlamentar i LSI-së 

- Grupi parlamentar i PD-së 

- Grupi parlamentar i PS-së 

- Koha e votimit: 

Votim në parim 

Shqyrtim dhe votim nen për nen

Votim në tërësi 

6. Projektvendim “Për miratimin e strukturës, organikës dhe kategorizimit të pozicioneve të punës të Autoritetit të Komunikimeve Elektronike dhe Postare (AKEP).
- Relatori 

- Diskutime 

- Relatori 

(Shprehen grupet parlamentare)

- Grupi parlamentar i PR-së 

- Grupi parlamentar i PDIU-së 

- Grupi parlamentar i LSI-së 

- Grupi parlamentar i PD-së 

- Grupi parlamentar i PS-së 

- Koha e votimit: 

7. Shqyrtimi i raportit të Komisionerit për Çështjet Ligjore, Administratën Publike dhe të Drejtat e Njeriut “Për konstatimin e pavlefshmërisë absolute të vendimit të Kuvendit nr.1/2013 për Inspektorin e Përgjithshëm të Inspektoratit të Deklarimit të pasurive”.

- Relatori 

- Diskutime 

- Relatori 

(Shprehen grupet parlamentare)

- Grupi parlamentar i PR-së 

- Grupi parlamentar i PDIU-së 

- Grupi parlamentar i LSI-së 

- Grupi parlamentar i PD-së 

- Grupi parlamentar i PS-së 

- Koha e votimit: 

8. Diskutime jashtë rendit të ditës
Ilir Meta – Mirëdita! Hapim seancën.

Të nderuar deputetë, para fillimit të seancës plenare dua t’ju njoftoj se u mblodh Këshilli i Rregullores, Mandateve dhe Imunitetit për të verifikuar mandatin e deputetit Edmond Panariti, i shpallur i zgjedhur me vendimin e KQZ-së nr. 10, datë 19. 02. 2014. 

Njëkohësisht dua t’ju njoftoj se në Kuvend janë depozituar për shqyrtim dhe miratim këto projektligje: “Projektligji për disa ndryshime dhe shtesa në ligjin nr. 152/2013 “Për nëpunësin civil” , paraqitur nga Këshilli i Ministrave më 13.02.2014; “Për ratifikimin e marrëveshjes së huas ndërmjet Republikës së Shqipërisë dhe Bankës Ndërkombëtare për Rindërtim dhe Zhvillim “Për financimin e projektit të investimit në sektorin e ujit””, paraqitur nga Këshilli i Ministrave më 13.02.2014. 

Lidhur me raportin për verifikimin e mandatit të deputetit Edmond Panariti në vijim të vakancës së krijuar si pasojë e dorëheqjes së deputetes Ermira Koçi, Komisioni Qendror i Zgjedhjeve ka njoftuar Kuvendin e Shqipërisë për t’ i dhënë mandatin e deputetit zotit Edmond Panariti. Në mbledhjet e tij Këshilli konstatoi se deputeti Edmond Panariti, me anë të shkresës me numër protokolli 564, datë 19.02.2014, ka dhënë dorëheqjen nga mandati i deputetit, sipas përcaktimit të nenit 71 pika 2, germa “b” të Kushtetutës. 

Duke qenë se konstatohet përsëri vakancë, si rezultat i dorëheqjes së deputetit Edmond Panariti, Kuvendi, në mbështetje të nenit 164 pika 1 të ligjit nr. 10019, datë 29.12.2008 “Kodi Zgjedhor i Republikës së Shqipërisë”, ka detyrimin ligjor të njoftojë Komisionin Qendror të Zgjedhjeve për krijimin e kësaj vakance. 

Gjithashtu, në mbështetje të nenit 46 të Rregullores, dua t’ju njoftoj se për projektligjin “Për ratifikimin e marrëveshjes së kredisë për eksport ndërmjet qeverisë së Republikës së Shqipërisë dhe Unikredit Bank të Austrisë “Për financimin e projektit mbarëkombëtar të radioterapisë”, kanë regjistruar emrat për diskutim deputetët: Klodiana Spahiu, Evis Kushi, Majlinda Bufi, Blendi Klosi, Besnik Baraj, Blerina Gjylameti, Taulant Balla, Eduard Bejko, Petrit Vasili, Erion Braçe, Majlinda Bregu, Aldo Bumçi, Albana Vokshi, Astrit Patozi, Genc Pollo, Gert Bogdani, Sali Berisha, Gent Strazimiri, Ridvan Bode, Eduard Halimi, Jozefina Topalli, si dhe zoti Paloka në emër të grupit. 

Për projektligjin “Për ratifikimin e dokumentit të ndryshimit numër 1 të Marrëveshjes së Kredisë për eksport ndërmjet qeverisë së Shqipërisë dhe Unikredit Bank e Austrisë “Për financimin  projektit mbarëkombëtar të radioterapisë”, do të diskutojë zoti Petrit Vasili. 

Për projektligjin “Për ratifikimin e instrumenteve që ndryshojnë kushtetutën në Konventën e Bashkimit Ndërkombëtar të Telekomunikacioneve, të ndryshuar nga Konferenca fuqiplotë’”, për projektligjin “Për një shtesë në ligjin nr.8580 “Për partitë politike”, të ndryshuar”, për  projektvendimin “Për miratimin e strukturës, organikës dhe kategorizimit të pozicionit të punës së Autoritetit të Komunikimeve Elektronike e Postare, AKEP” dhe për çështje jashtë rendit të ditës  nuk është regjistruar asnjë deputet. 

Keni ndonjë koment për rendin e ditës?

Po, zoti Paloka. 

Edi Paloka –  Zoti kryetar, sot me këtë rend dite ju po i hapni rrugën një skandali tjetër ligjor dhe kushtetues. Sot në rendin e ditës, në kundërshtim me çdo procedurë, në kundërshtim me Rregulloren, sidomos në kundërshtim me Kushtetutën, është futur shkarkimi i kryetares së ILDKP-së. Është një procedurë që ka filluar me shkelje ligjore e kushtetuese nga ju dhe nga Komisioni i Ligjeve. Për fat të keq, Komisioni i Ligjeve, nga një komision që duhet të kontrollojë kushtetueshmërinë e ligjeve që sjellin të tjerët, është kthyer në komisionin e shkeljes së Kushtetutës. Por sot, zoti kryetar, ju jeni drejtpërdrejt përgjegjës edhe për futjen në rend të ditës të kësaj çështjeje. Kemi kontaktuar edhe më parë, madje jua kam shprehur shqetësimin edhe privatisht, me besimin e mirë se ka diçka që të tjerët jua kanë servirur. Por futja në rend të ditës e këtij akti antikushtetues është shumë e rëndë. Pse e them këtë? E them sepse është shkelur në radhë të parë Rregullorja. Unë do t’ju lexoj nenin përkatës të Rregullores, më tepër për të informuar qytetarët, sepse jam i bindur se ju e dini shumë mirë. Të gjitha këto veprime bëhen me qëllim. 

Shkarkimi i anëtarëve, neni 115: “Shkarkimi i anëtarëve të organeve të krijuara me ligj. 

1. Kërkesa për shkarkimin e anëtarëve të organeve të krijuara me ligj i paraqitet kryetarit të Kuvendit me shkrim dhe në mënyrë të motivuar e konkrete për shkaqet e parashikuara në ligj. 

2. Kryetari i Kuvendit ia përcjell kërkesën, së bashku me dokumentacionin shoqërues, komisionit të përhershëm përkatës, i cili duhet të paraqesë një raport për seancën plenare brenda katër javëve nga data e marrjes së kërkesës. 

3. Shqyrtimi i çështjes në komision kryhet nëpërmjet një procedure që i garanton personit që kërkohet të shkarkohet, të drejtën për t’u informuar në kohë, për t’u pyetur, për t’u dëgjuar dhe për të bërë pyetje ndaj kërkuesve të shkarkimit dhe për të paraqitur shpjegimet e tij.” 

Pjesa më e rëndësishme e këtij neni është pika 4, në të cilën thuhet: “Konferenca e Kryetarëve përcakton datën e votimit në Kuvend të kërkesës për shkarkim dhe, në rast se kërkohet nga një kryetar grupi parlamentar, edhe kohën e debatit, sipas nenit 48 të kësaj Rregulloreje, e cila në çdo rast duhet të jetë jo më vonë se 3 javë nga paraqitja e raportit të komisionit. Në rast se kërkohet nga vetë personi, nga 7 deputetë ose nga kryetari i një grupi parlamentar, personit, ndaj të cilit kërkohet shkarkimi, i jepet fjala në seancë plenare jo më shumë se 15 minuta.” 

Pra, është shkelur pikë për pikë Rregullorja. As konferencë kryetarësh nuk është mbledhur për të përcaktuar se kur do të diskutohet shkarkimi i zonjës që drejton ILDKP-në, as është caktuar debat, as është njoftuar zonja të vijë e të mbrojë veten këtu. As në gjyqet e Enver Hoxhës nuk ndodhte kështu. Në gjyqet e Enver Hoxhës i lejohej të pandehurit të fliste e të mbronte veten. Po sigurisht, më 20 shkurt vetëm kështu mund ta kujtoni Enverin. Pra, edhe një herë: është shkelur Rregullorja pikë për pikë. 

Gjithashtu, ka edhe diçka tjetër, që është edhe më e rëndë, të cilën ne e zbulojmë sot në tryezën e parlamentit: nuk kërkohet thjesht shkarkimi i kryetares së ILDKP-së; këtu, në kërkesën e bërë nga Partia Socialiste, që në fakt edhe si shkresë është një paçavure, sepse nuk ka as datë, as numër protokolli, asgjë, kërkohet jo vetëm shkarkimi i Inspektores së Lartë, por kërkohet të votohet dekreti i Presidentit të asaj kohe. Pra, dekreti i parë i Presidentit, ku ishin kandidatë zonja që u zgjodh kryetare e ILDKP-së dhe dikush tjetër që, me sa duket, ju intereson sot në krye të ILDKP-së. Ky është një superskandal, zotërinj, dhe ju e dini shumë mirë se këtu shkelet çdo gjë, çdo normë, çdo rregull. Nuk po flas për moral, sepse kur shkelni Kushtetutën, nuk doni t’ia dini për asgjë tjetër. 

Zoti Kryetar, edhe një herë po ju jap mundësinë,  ndonëse jam shumë i bindur se nuk do ta bëni, të jepni një përgjigje pozitive për nxjerrjen jashtë rendit të ditës së kësaj pike dhe hyrjen në procedurat normale. Në fakt, sot asgjë nuk është normale. 

Faleminderit! 

Ilir Meta –  Fjalën e ka zoti Berisha. 

Sali Berisha –  Të nderuara zonja deputete,

 Zotërinj deputetë,

 Të dashur qytetarë dhe qytetare të vendit, që ndiqni këtë seancë, e cila përbën një puç të vërtetë ndaj institucioneve të vendit, 

 Përpara se të ndalem në këtë pikë, i kërkoj qeverisë të largojë të gjithë policinë nga akset kryesore të Tiranës. Protesta jonë është paqësore. Mos intimidoni qytetarët! Lërini të shkojnë në destinacionin e tyre! Ata që janë për protestë, janë për protestë, ata që janë për punë, shkojnë për punë. Zhbllokoni akset dhe mos krijoni tensione në kryeqytetin e vendit! 

(Diskutime pa mikrofon)    

S’ka nevojë ta siguroni fare. Protestën e sigurojmë ne. I marrim të gjitha përgjegjësitë për protestën. Ndaj largoni policinë nga akset! 

Le t’i kthehemi rendit të ditës.

 Zoti bashkëkryetar,

 Kjo është një ditë e shëmtuar. Ky është një akt i shëmtuar nga ana juaj, sepse ju jeni direkt përgjegjës për këtë ngjarje e për këtë akt. Kurrë një kryetar parlamenti nuk mund të veprojë siç vepron ti, me vullnetin më patologjik për të prishur këtë parlament. Por të jesh i sigurt se edhe ne do të përgjigjemi në mënyrën më adekuate. Ky është një provokacion ndër më të ulëtit që ti mund të ndërmarrësh sot. Ti fut në rend dite çështje kaq kapitale pa ia paraqitur kryesisë së parlamentit. Por këtë s’mund ta bësh kurrë! Ti e bën këtë sikur parlamenti është kopshti yt e i Edi Ramës. Ky është një akt shumë i paimagjinueshëm. Ju fusni hajdutërisht, jashtë çdo lloj rregulli, në rendin e ditës një çështje kapitale siç është shkarkimi i paligjshëm i një zyrtarit më të lartë të kontrollit të pasurive. 

Të dashur qytetarë e qytetare! 

Kjo bëhet sepse kryekreu i socialistëve, i cili udhëhiqet vetëm nga urrejtja e psiqikës së tij, është tërbuar me zonjën për faktin e vetëm se ajo guxoi t’i dërgojë një letër dhe t’i kërkojë zonjës Basha dhe zotit Rama të paraqiten për të dhënë shpjegime për pallatin 5-katësh. Përkulu edhe pak, superservil! Përkulu edhe pak, lëpiji këpucët e tyre, sepse del më i mirë dhe më i bukur sesa je! 


Bëri një letër dhe u kërkon konform ligjeve të shtetit të paraqiten që të deklarojnë pasuritë. Letra që i ktheu kryekreu ishte një turp, një kërcënim, një shantazh i paimagjinueshëm. Si një i sëmurë psikik, që ka vetëm energji negative dhe urrejtje njerëzore, sapo erdhi në pushtet, iu vërsul me tërbim për ta asgjësuar me çdo kusht nga detyra e saj. 


Kjo është historia juaj e turpit, zoti bashkëkryetar. Me këto që po bëni ju, neve na lind e drejta të marrim çdo vendim. Neve na lind e drejta të marrim çdo vendim sot ndaj këtij parlamenti, që nuk është më parlament dhe nuk mund të quhet më i tillë, sepse është një turp i vërtetë kombëtar, që po përdoret për të mbrojtur interesat e krimit, për të mbrojtur interesat e parave të pista, për të mbrojtur interesat e trafikantëve, të cilët “lajnë” paratë me pallate, por nuk tregojnë një qindarkë. Ky është një turp i madh kombëtar! Kjo nuk ndodh në asnjë vend. 

Dëgjo, zoti “Çintegrim”, se e ke edhe emrin “Partia Lëvizja Socialiste për Integrim”, përderisa pranon gjëra të tilla, ti çdo ditë e më shumë fakton se je partia e dizintegrimit. Ju vërtet po sakrifikoni Zana Xhukën për pallatin e bashkëkryetarit, por të jesh i sigurt se po sakrifikoni statusin e vendit kandidat. Po jua themi ne këtu, ju po sakrifikoni statusin e vendit kandidat, sepse ju nuk ju intereson statusi, por ju interesojnë paratë që vidhni çdo ditë dhe pasuria e krimit që ngrini çdo ditë. 

Kurrë ndonjëherë një maxhorancë nuk mund të veprojë në mënyrë kaq flagrante kundër interesave të qytetarëve të vet. Prozhektorët janë ndezur mbi ne dhe presin që të ecim drejt standardeve, t’i konsolidojmë standardet europiane dhe të vëmë në funksionim ligjet, kurse ju çdo ditë në parlament dhe kudo dhunoni dhe shkelmoni ligje. A keni ndërgjegje, zoti bashkëkryetar? A e dini se çfarë do të thotë mosmarrja e statusit për fëmijët, gratë, burrat dhe të rinjtë e Shqipërisë? Apo mendoni se ai duhet të mbetet peng i aferave tuaja dhe të Edi Ramës? Sulmoni grupe vendesh dhe lavdëroni të tjera. Ja, po jua them unë këtu: në BE nuk ka asnjë qëndrim armiqësor, por vetëm miqësor ndaj nesh, por thjesht kërkohen standarde, të cilat dy bashkëkryetarët i shkelin çdo ditë së bashku për interesa strikte personale. Ja, po jua them unë këtu: më miq janë ata që kërkojnë standardet sesa ata që japin dëshmi të rreme. 

Qytetare dhe qytetarë shqiptarë, standardet janë interesi juaj jetik, se ato ju bëjnë më të lirë, më të begatë dhe më të sigurt. Ato standarde kufizojnë pushtetin personal të kryekreut, të kryetarit të parlamentit, të deputetit; pushtetin ekzekutiv dhe pushtetet e tjera, i bëjnë të respektojnë njëri-tjetrin, kurse ju doni t’i merrni të gjitha nën një dorë. Kjo ju bën ju më të pasigurt se çdo gjë tjetër, të dashur qytetarë. Midis atyre që kërkojnë standarde dhe atyre që bëjnë dëshmi të rreme, për ju, miq të vërtetë janë ata që kërkojnë standardet. Dëshmitarët e rreme ose janë të korruptuar fund e krye, ose naivë në shkallë ekstreme. 

Atyre që vijnë e i thonë opozitës “Mos flisni ju, se po merret vesh”, u tregojmë bërrylin, kushdo qofshin ata. Ne do të flasim. Ne do t’i themi të vërtetat dhe do të lobojmë për statusin. Ne nuk mashtrojmë kurrë, siç i mashtruat ju shqiptarët! Sot po vërshon e gjithë Shqipëria drejt Tiranës. 

(Ndërhyrje nga salla.)

Hajde, hajde, se do ta shihni tani sa janë! Prandaj, jeni nxirë dhe tmerruar të gjithë. 

Ilir Meta – Ju lutem, salla e seancës plenare nuk është sallë mitingu! 

(Reagime nga salla.)

Ju lutem, të nderuar kolegë deputetë, mos ndërhyni! Zoti Berisha ka të drejtë të shprehë pikëpamjet e tij, por më duket se ato u shprehën.

Sali Berisha – As çereku...

Ilir Meta – Edhe koha ka kaluar.

Sali Berisha – Jo, të lutem! Ju po i bëni gjëmën parlamentit. Ju po fusni në rend dite çështje që janë në kundërshtim me Rregulloren. Nga dita e parë e parlamentit pluralist deri më sot nuk ka ndodhur asnjëherë një akt i tillë. Ti tregon mungesë respekti absolut për ligjin e parlamentit. 

Zotëri, po u thye ligji në parlament, nuk ekziston më askund! Ti po tregon mungesë respekti absolut për pluralitetin e parlamentit.

Ilir Meta – Nuk po e kuptoj se cili është pretendimi juaj ndaj meje si Kryetar Kuvendi. 

Sali Berisha – Pretendimi im është ky: ti si Kryetar Kuvendi duhet të zbatosh Rregulloren. Kjo është detyra jote. 

Ilir Meta – Për çfarë ta zbatoj?

(Reagime nga salla)

Ju lutem, po diskutoj me zotin Berisha!

Sali Berisha – Nuk mund të futësh asgjë në rend dite pa e miratuar paraprakisht në Konferencën e Kryetarëve. 

Ilir Meta – Domethënë, ju kërkoni që unë të mbledh Konferencën e Kryetarëve? 

Sali Berisha – Ah, jo, ka kohë çdo gjë! 

Zotëri, ti mund të veprosh si të duash. Unë e shoh se si e ke nisur dhe nuk kam asgjë.

Të lexohet këtu letra që Edi Rama i ka bërë Zana Xhukës, kur ajo i ka kërkuar sqarime për pasuritë. Ka thirrur Linda Bashën...

Ilir Meta – Çfarë lidhje ka kjo me seancën? 

Sali Berisha – Ajo po sulmohet. 

Ilir Meta – Çfarë lidhje ka kjo me seancën?

Sali Berisha – Ti mund të më thuash se edhe emërimi i Xhillarit nga Arben Ahmetaj nuk ka asnjë lidhje. Të gjitha janë të lidhura. E keni shndërruar  shtetin në një klub të fëlliqur. Nuk dini se çfarë bëni. 

(Reagime nga salla.) 

Pse nuk e mohon? U prekët ju, sharës profesionistë? U prekët ju se qenka normale që të punësohen vetëm burrat e grave të tij?! Njëri bëhet ministër, kurse tjetri drejtor. U prekët ju, sharës profesionistë? 

(Reagime nga salla.)
Le të reagojë ai vetë! Ja ku është! Ku janë rregullat?

Ilir Meta – A mund ta jap unë një përgjigje, apo jo?

Sali Berisha – Jo, jo, një minutë!

Ilir Meta – Në qoftë se ju do të jepni përgjigje edhe në emrin tim, dakord. 

Sali Berisha – Mbi ç’bazë doni të merrni fuqinë e Presidentit? Mbi ç’bazë do ta votoni dekretin e Presidentit? Mbi ç’bazë doni të thyeni ligjin, i cili kërkon dy kandidatura? Ju sot keni zgjedhur të bëni kamikazin, por të jeni të bindur se kjo ndëshkon Shqipërinë të ndëshkon shumë rëndë edhe ty. Po të them ty dhe këtij tjetrit: ky është një hap i shëmtuar dhe i paprecedentë. Të paktën të keni minimumin e integritetit për të ndjekur ligjin e parlamentin. E zgjedh sot dhe e fut me urgjencë. Ky është turp, zotëri! Në këtë mënyrë ju i thoni opozitës se nuk ekziston. Pse është opozita në parlament? Opozita nuk ka ndonjë gjë tjetër veç fjalës dhe Rregullores.

Ilir Meta – Dakord! Ju kërkoni që unë të mbledh Konferencën e Kryetarëve, apo jo? 

(Reagime nga salla)

Sali Berisha – Jo, nuk kërkohet ajo gjë. 

Ilir Meta – Çfarë kërkoni ju? 

Sali Berisha – Të hiqet nga rendi i ditës!

Ilir Meta – Ju lutem, ju ngrini pretendimin se vendosja nga ana ime si Kryetar i Kuvendit në rendin e ditës të kërkesës së Komisionit të Ligjeve për çështjen në fjalë është në kundërshtim me Rregulloren, sepse nuk është mbledhur Konferenca e Kryetarëve. Dakord, unë do të reflektoj dhe do ta mbledh Konferencën e Kryetarëve që tani.

(Reagime nga salla)

Si të mos e mbledh?! Një herë thoni mblidhe, tani thoni mos e mblidh. Pse të mos e mbledh?!

Së dyti, se do të flas edhe unë si Kryetar i Kuvendit. Ju thoni se është bërë një skandal i madh për çështjen në fjalë. 

(Reagime nga salla.)
Po, është e vërtetë! Është bërë skandali që në momentin kur parlamenti nuk e ka konsumuar dekretin e Presidentit të Republikës. 

(Reagime nga salla.)
Ju lutem shumë, se po shpreh mendimin tim, ashtu siç po bëni edhe ju. Dekreti i Presidentit i datës 16 janar të vitit 2013...

(Reagime nga salla.)

Keni mbaruar me kohë, zoti Berisha, por ju nuk dëshironi të lëvizni nga podiumi. Keni mbaruar me kohë, se ju ka kaluar koha e diskutimit prej 11 minutash. 

(Reagime nga salla.)
Në qoftë se ka për të folur më, le të vazhdojë. 

Urdhëroni, zoti Berisha!

Sali Berisha – Unë nuk kam gjë për të thënë. Rrugëdalja e vetme...

(Reagime nga salla.)
Ilir Meta – Mendova se kishte përfunduar. Meqë nuk ka përfunduar, le të vazhdojë.

Ju lutem, zoti Berisha, vazhdoni!

Sali Berisha – Rrugëdalja e vetme, zoti Kryetar, nga ky qorrsokak ku e fute parlamentin, është heqja nga rendi i ditës dhe procedimi sipas ligjit të parlamentit. Heqja nga rendi i ditës! Ju mund të mos e hiqni nga rendi i ditës, sigurisht, sepse e keni nisur me vrull, se kryekreu juaj është i pakufishëm në dy gjëra: në urrejtje dhe energji negative. Ai nuk e pranon dhe nuk e lejon, sepse është vërsulur kundër saj si një i tërbuar, për arsye se i kërkoi thjesht të jepte shpjegime për pasuritë me të cilat kishte ndërtuar pallatin dhe për pasuritë me të cilat po ndërton vilën. Ky, në vend të çojë zonjën Basha të japë shpjegime, emëron zotin Xhillari në detyrë kryesore. Ja, pra, ky është reagimi.

(Reagime nga salla.) 
Ku jeni ju të dy?! Çohuni pak, ju sharës profesionistë, për hesap të zotit Xhillari! Shkoni  dhe fshihni këpucët e zotit Xhillari!

Ilir Meta – Ju lutem, përpara se t’jua jap fjalën kolegëve deputetë, duhet të kemi parasysh të gjithë se këtu vërtet ka ndodhur një skandal, si të duam ta quajmë. Pikërisht në seancën kur do të votohej për dekretin e Presidentit të Republikës për çështjen në fjalë, zonja Zana Xhuka dhe zoti Shkëlqim Ganaj i propozohen Kuvendit të Shqipërisë për postin e Inspektorit të Përgjithshëm të Inspektoratit të Lartë  të Deklarimit dhe të Kontrollit të Pasurive, është votuar për një kandidaturë dhe Kuvendi nuk është shprehur për kandidaturën tjetër që ka propozuar...

(Reagime nga salla.)
Të lutem shumë, a po përmend Rregulloren?! Njëkohësisht, kjo kandidaturë është propozuar në kundërshtim më ligjin. Këtë jua kam thënë edhe kur kam qenë në koalicion me ju. Nuk kam votuar për këtë kandidaturë, meqë më bëtë akuza edhe mua. Kjo është çështje tjetër. 

Ju ngrini shqetësimin për përfshirjen në rendin e ditës të kësaj çështjeje pa marrë mendimin e Konferencës së Kryetarëve. Ky nuk është një dekret i ri, por ka më shumë se një vit që nuk është konsumuar. Doni Konferencën e Kryetarëve? E mbledh menjëherë.

Fjalën e ka zoti Ruçi. 

Gramoz Ruçi – Zoti Kryetar, është fillimi i seancës dhe shoh kolegë, dy prej të cilëve e morën fjalën, që duan të flasin për rendin e ditës. Për rendin e ditës Rregullorja ka vetëm një pikë, ku flet njëri pro dhe tjetri kundër, më pas hidhet në votim. 

(Ndërhyrje nga salla.)
Zonjë e nderuar, bashkë kemi debatuar për këtë çështje për më shumë se tetë vjet. Ata që na ndjekin e dinë mirë si është vepruar me procedurat parlamentare dhe çfarë lufte ka bërë opozita e djeshme me maxhorancën e djeshme për parlamentarizmin, procedurat dhe drejtimin e seancës. 

Zoti Kryetar, nëse do të kishim thjesht shkarkim të kreut të Inspektoratit të Kontrollit të Pasurive, jam dakord me ato që tha kryetari i Grupit Parlamentar të PD-së, është absolutisht siç thotë ai. Por, nëse do t’i referohemi asaj që është shkruar në rendin e ditës, ajo nuk ka lidhje fare me ato që tha kreu i Grupit Parlamentar të PD-së. Nëse do t’i referohemi vendimit që ka marrë Komisioni i Ligjeve, ai nuk ka lidhje fare me nenin 115, por me dy gjëra të tjera, të cilat nuk po i ngremë sot:

Së pari, ne nuk kemi aspak qëllim të uzurpojmë kreun e institucionit të kontrollit të pasurive. Ne jemi ata që ishim dje në opozitë, edhe atë ditë kur u diskutua kjo, edhe atë ditë kur u votua kjo, edhe atë ditë që kemi ardhur në maxhorancë. Për të qenë korrektë, po i referohem procesverbalit të mbledhjes së datës 10.10.2013, kur është votuar për dy kandidatët e tjerë. Unë, pa e ditur se do të vinim te kjo pikë, jam ngritur dhe kam kërkuar këtë që po kërkon sot Komisioni i Ligjeve para votimit. Pse? Sepse tradicionalisht, nën drejtimin tuaj është shkelur procedura parlamentare, është shkelur e drejta e kandidatit...

(Ndërhyrje nga salla)
Lexoni procesverbalin! 

Së dyti, zoti Kryetar i Kuvendit, për dekretet e Presidentit, për emërimet, për shkarkimet ose për propozimet, për të cilat jep pëlqimin parlamenti, asnjëherë nuk është ndjekur rruga: program-kalendar-rend dite; ato futen automatikisht edhe në program, edhe në kalendar, edhe në rendin e ditës. Nëse do të lexojmë vendimin e Komisionit të Ligjeve, ai për të cilin parlamenti kërkon të japë pëlqimin me votë, ka tri pika:

Së pari, të vendosë në kushtet e Rregullores atë shkelje të Rregullores që është bërë në kohën kur është votuar.

Së dyti, të anulojë atë votim.

Së treti, ta rivotojë atë dekret të Presidentit me të dy kandidatët, edhe me zonjën Zana, që thoni ju.

Prandaj, para se t’i bëni këto të gjitha, këto janë rregullat e demokracisë. Gjeni vota, bëni lobingje, meqë e paskeni me shumë dëshirë, dhe votoni me elektronikë ose me votë të fshehtë, siç e përcakton Rregullorja. Këtu mbyllet çështja. Nëse doni ta përdorini këtë rast dhe të na thoni se të gjitha shkeljeve që keni bërë ju ne t’ju hedhim një jorgan përsipër, mos e prisni këtë. Këto gjëra jua kemi thënë dje në opozitë dhe ky është angazhimi për të cilin jemi votuar. Prandaj jemi sot maxhorancë parlamentare, që paligjshmërinë ta bëjmë të ligjshme, që shkeljen e Rregullores ta vëmë në binarët e Rregullores.

Zoti Kryetar, unë mendoj se nuk ka nevojë të mblidhet Konferenca e Kryetarëve, problemi është i qartë. Në zbatim të Rregullores zotërinjtë folën kundër dy vetë, pro foli vetëm një. Kështu që, nëse ka pretendime, mund ta hidhni në votë dhe le të vazhdojmë me rendin e ditës. 

Ilir Meta – Zonja Topalli, keni fjalën.

Jozefina Topalli – Zoti Kryetar, ajo që po ndodh sot në seancë plenare është e paprecedentë. Në fakt, nuk është vetëm një brutalitet i pashembullt i Kryetarit të Kuvendit, nuk është vetëm një sjellje e padëgjuar në Kuvendin e Shqipërisë në 23 vjet rresht, por është shumë më tepër se kaq. Zotërinj deputetë, thelbi i gjithë kësaj është se ju keni miliarda, që nga Kryetari i Kuvendit, kryetari i qeverisë dhe te deputetët që janë brenda, të cilat nuk i keni deklaruar. Meqenëse miliardat nuk i keni deklaruar, ju duhet të vendosni aty njeriun tuaj, që të mbyllë gojën dhe të mos flasë asnjëherë se ku janë paratë, ku bëhet larja e parave, si kanë ardhur ato para, cili është burimi i tyre, pse jeni të paligjshëm dhe pse ka ndodhur 23 qershori. Kjo është arsyeja kryesore. Prandaj ju duhet të gjeni disa teknikalitete për të hequr këtë zonjë të nderuar.

Unë do të them dy fjalë për të: gënjeni kur thoni se nuk ka arsimin përkatës. Ka mbaruar degën e Matematikës shkëlqyeshëm në Tiranë. Ka mbaruar Fakultetin Ekonomik shkëlqyeshëm.  Ka qenë pedagoge në Fakultetin e Ekonomikut. Ka bërë mastera në disa vende të botës. Ka ardhur nga shoqëria civile. Është ndër zonjat më të kulturuara dhe më të lexuara. Por ju, pedagogët e Fakultetit Ekonomik nuk i konsideroni ekonomistë, ajo duhet të jetë llogaritare. Kur është zëvendësministre, nuk e konsideroni ekonomiste, sepse duhet të jetë te buxheti. Injorantë!

Zoti Kryetar i Kuvendit, nuk ka ndodhur kurrë që të shkelet “Kushtetuta e parlamentit”, siç po bëni ju. Nuk është mirë të talleni me parlamentin, me ligjin dhe me Rregulloren kur thoni: “Ja, kërkoni Konferencën e Kryetarëve”. Jo, zoti Kryetar! Rregullorja e Kuvendit është ligji bazë mbi të cilin mirëfunksionon parlamenti. Nëse atë e shkel në një pikë ose në një nen të saj, parlamenti dhe parlamentarizmi kanë mbaruar. Ju doni të hiqni me çdo kusht Zana Xhukën, sepse ajo i kërkon shpjegime kryetarit të qeverisë prej disa muajsh, i cili nuk i përgjigjet dhe i thotë se nuk të njoh. Nuk është puna të njohësh Zana Xhukën, por ligjin për deklarimin e pasurive. Nuk është çështja të njohësh kryetarin e ILDKP-së, por duhet të njohësh dhe të respektosh institucionin. Nëse nuk pranojmë të deklarojmë pasuritë tona, çfarë shteti bëjmë ne? Pse duhet t’i fshehim pasuritë? Kush jemi ne, që nuk duhet të tregojmë se ku janë pallatet dhe vilat? 

Zoti Kryetar, Rregullorja e Kuvendit thotë: “Çdo gjë, çdo iniciativë, ngado që të vijë, nga qeveria apo nga deputetët, nuk hyn në kalendar pa kaluar dy javë”. Përpara se të hyj në kalendar, hyn automatikisht në programin e punës, por nuk hyn automatikisht në kalendarin e Kuvendit dhe në kalendarin e Komisionit të Ligjeve, aq më pak të seancës plenare. 

Zoti Kryetar, kjo nuk është çështje e Konferencës së Kryetarëve, por një procedurë që zgjat me javë dhe ju duhet ta respektoni. Emergjenca juaj tregon një hall të madh tuajin. Për këtë mban përgjegjësi direkte Kryetari i Kuvendit. Kjo është shumë e rëndë. 

Në atë karrige unë e di se nuk është e lehtë, njeriu edhe mund të gabojë ndonjëherë, por që të shkelësh me vetëdije disa nene të Rregullores së Kuvendit për një çështje kaq delikate, është absolutisht zhbërje dhe për këtë përgjegjës jeni ju. 

Për sa i takon heqjes së një zonje, sepse ju e keni edhe me zonjat përveç të tjerave, zoti kryetar i qeverisë, këtë ndoshta nuk do ta paguani sot, por e paguan integrimi i vendit. Ne të gjitha bashkë do të marrim koston e saj. 

Jua them me sinqeritet: hiqeni nga rendi i ditës, sepse do të jetë keq për të gjithë. Hiqeni nga rendi i ditës, sepse po zhbëni parlamentin! Hiqeni nga rendi i sotshëm, sepse një ditë do të dalë se nga i keni marrë dhe si i keni bërë ato para. Nuk do t’ju thotë Jozefina ndal, por ata që janë në shesh dhe do t’i shihni sot, nesër dhe pas dy javësh. Këtë do ta shihni, sepse do t’ju thonë: “Ndal” dhe do t’ju ndalin. 

Faleminderit!

Ilir Meta – Fjalën e ka zoti Xhafaj.

Fatmir Xhafaj – Së pari, më vjen keq që parafolësja foli për rregullore, për rregulla dhe për parlamentarizëm. 

Nëse në këtë sallë ka një njeri që nuk duhet të flasë për rregulla, rregullore dhe parlamentarizëm, është zonja në fjalë, sepse në këtë sallë jemi të gjithë dëshmitarë sesi kjo zonjë e katandisi parlamentin në një shtojcë të vendimmarrjes së djeshme të PD-së dhe të Kryeministrit të saj. Jemi dëshmitarë të faktit që vetëm për rregullore nuk është folur në këtë sallë. Jemi dëshmitarë të faktit që këtu ka pasur raste ku rendi i ditës ka ardhur duke pritur seancën, janë hequr dhe vënë çështje në rendin e ditës sipas qejfit të zonjës. 

Meqenëse e keni me merak, po i kthehem çështjes në fjalë. Nuk mendoj se e keni aq merak Rregulloren me këtë rast, as çështjen konkrete, por keni diçka tjetër, që do ta them. Ju flisni dhe e trajtoni çështjen me pretendimin pse ka hyrë në seancë. 51 deputetë kërkojnë shpalljen e pavlefshmërisë së vendimit nr. 1. Meqenëse pretendoni për këtë gjë, po ju lexoj atë që është kërkuar nga deputetët nënshkrues: “...për të gjitha këto kërkojmë shpalljen si të pavlefshëm të vendimit të Kuvendit nr. 1, 2013 për zgjedhjen e inspektorit të Përgjithshëm të ILDKP-së dhe për rrjedhojë shkarkimin nga detyra të inspektores së Përgjithshme të ILDKP-së”. Një kryetar Kuvendi nuk ka asnjë zgjidhje tjetër sapo e lexon këtë, zbaton automatikisht nenin 115 të Rregullores së Kuvendit të Shqipërisë. Neni 115 është eksplicit, e ka parashikuar këtë procedurë në mënyrë të qartë dhe nuk lë ekuivoke. Ai thotë se kjo procedurë rregullohet vetëm nga kjo dispozitë. Aty thuhet: “Kërkesa për shkarkimin e anëtarëve të organeve të krijuara me ligj i paraqitet Kryetarit të Kuvendit me shkrim dhe në mënyrë të motivuar e konkrete për shkaqet e parashikuara”. 

“Kryetari i Kuvendit ia përcjell kërkesën, së bashku me dokumentacionin shoqërues, komisionit të përhershëm përkatës, i cili duhet të paraqesë një raport për seancën plenare brenda 4 javëve nga data e marrjes së kërkesës”. 

Kryetari ishte i detyruar ta zbatonte, në të kundërt do të shkelte Rregulloren, prandaj ia solli kërkesën komisionit. Komisioni mori çështjen, u mblodh e shqyrtoi shkarkimin dhe u tha nënshkruesve, keni gabuar. Për sa kohë që ju keni kërkuar pavlefshmërinë e vendimit, nuk mund të ketë rrjedhojë shkarkimi. Në këto kushte ka një vendim të komisionit. Vendimi i komisionit është për shpalljen të pavlefshëm të vendimit nr.1 të vitit 2013. Në këtë rast komisioni i ka kërkuar seancës të votojë për këtë gjë. Në këtë moment kemi të bëjmë me një akt të Kuvendit, një akt të thjeshtë dhe e dini me se është i ngjashëm ky akt? Ky akt është i ngjashëm me rastin e AKEP-it. Është e njëjta procedurë si te rasti i AKEP-it: pavlefshmëri e aktit të Kuvendit. Rasti është i njëjtë. Atëherë, Kuvendi është i detyruar ta shqyrtojë këtë vendimmarrje, sepse është gjendur përpara një  propozimi të Komisionit të Ligjeve. Ka kërkesën e deputetëve, ka propozimin e Komisionit të Ligjeve, ngelet në vendimmarrjen e Kuvendit. Ku është problemi? Dikush nga ju këtu tha: po e shkarkoni pa gjyq, pa e pyetur etj. Ju keni qenë këtu, apo jo? Ne atë zonjë e kemi thirrur në grupin e kontrollit. Jo një herë, por tri herë dhe nuk ka denjuar të vijë. E kemi thirrur në Komisionin e Ligjeve dhe nuk ka denjuar të vijë. E kemi thirrur përsëri në komision dhe nuk ka denjuar të vijë. Ju me kë jeni? Me Rregulloren, me autoritetin e Kuvendit, apo me tekat e Zana Xhukës? Ajo zonjë e ka sfiduar Kuvendin e Shqipërisë dhe ju po i dilni në krah. Por ju nuk po i dilni në krah Zana Xhukës, ju po i dilni në krah një vendimmarrjeje të jashtëligjshme që keni bërë në janar të vitit 2013. 

(Ndërhyrje nga salla)

Ju personalisht po i dilini në mbrojtje, për shkak të marrëdhënies personale. Ia ke imponuar zgjedhjen e Zana Xhukës në mënyrë të jashtëligjshme Kuvendit në vitin 2013 për marrëdhëniet e tua personale dhe tani kërkon që për marrëdhëniet e tua personale t’i imponohesh këtij Kuvendi, por ky Kuvend duhet të zgjedhë midis ligjshmërisë ose paligjshmërisë. Ky Kuvend duhet të zgjidhë kushtetutshmërinë ose shkeljen e Kushtetutës. Ky Kuvend duhet të zgjedhë ligjshmërinë, zonjë. Ka perënduar koha jote, kur e bëje Kuvendin si të donte qejfi. Ka perënduar koha jote, kur e trajtoje atë tërësisht në shkelje të Kushtetutës dhe të ligjit.

Ilir Meta – Fjalën e ka zoti Mediu. 

(Ndërhyrje pa mikrofon)

Zoti Mediu, ju lutem!

Atëherë, ju keni qëllim të prishni seancën.

Fatmir Mediu – Zoti Kryetar, 

Me gjithë këto diskutime që po bëhen këtu, duket qartësisht se ju, kryetari i Komisionit të Ligjeve dhe kryetari i Grupit Parlamentar të Partisë Socialiste po i vishni vetes një autoritet që nuk e keni me ligj: shpalljen e pavlefshmërisë së një akti të legjislaturës së mëparshme. Deputetët që morën nismën për shkarkimin e inspektores së Përgjithshme kërkuan shkarkimin dhe nuk është e drejtë e Komisionit të Ligjeve të ndryshojë qëndrimin e këtyre deputetëve. Ky është një pozicion tërësisht i paligjshëm që ndërmerr Komisioni i Ligjeve dhe ju si Kryetar i Kuvendit, që nuk e keni këtë autoritet. Po ashtu dua të kujtoj që e gjithë kjo procedurë është në kundërshtim me...

Ilir Meta – Zoti Mediu, çfarë autoriteti kam unë?

Fatmir Mediu – Ju nuk e keni autoritetin për të shpallur ose për të kërkuar...

Ilir Meta – Nuk e shpall as unë, as zoti Xhafaj. Atë do ta shpallë Kuvendi. Kuvendi mund të mos e shpallë atë.

Fatmir Mediu – Meqë më pyetët, po ju kthej përgjigje. Nuk është e drejta juaj të përfshini në procedurat e këtij Kuvendi, në rendin e ditës, pavlefshmërinë e një institucioni kushtetues, zgjedhjen e një drejtuesi të një institucioni kushtetues. Ky është gjykimi im i bazuar në ligje dhe në funksionimin e Kuvendit të Shqipërisë.

Gjithashtu, po ju them se keni shkelur edhe një pikë tjetër, për të cilën kemi rënë të gjithë së bashku dakord në takimin e fundit me delegacionin e Parlamentit Europian, kur kemi vendosur për funksionimin e institucioneve kushtetuese jashtë presioneve politike dhe ndërhyrjeve politike, që bien ndesh  me interesat tona të integrimit. 

Ka edhe një çështje të dytë, zoti Kryetar i Kuvendit, që po ashtu është e paligjshme në këtë kalendar: ligji për financimin e partive politike. Tre deputetë, nismëtarë të kësaj nisme, ju kanë dërguar një letër, ku tregojnë qartë manipulimin që është bërë me relacionin dhe me amendamentin që është paraqitur, duke kërkuar nga ju që të mbahet një qëndrim për këtë çështje, sepse amendamenti vjen në mospërputhje me relacionin. Akti është i paligjshëm, sepse nuk është relacioni që vlerësohet nga Kuvendi ose nga Komisioni i Ligjeve, por amendamenti. Ai është akti formal juridik për ndryshimin e ligjit në fjalë. Ju kemi kërkuar të hiqet dorë nga kjo procedurë, e cila tenton të kënaqë individë ose të krijojë opozita artificiale, jashtë Kuvendit të Shqipërisë, vetëm e vetëm për të krijuar momente të caktuara për interesin tuaj politik. 

Nga ana tjetër, tre kryetarë grupesh parlamentare, të Partisë Demokratike, të PDIU-së dhe të Partisë Republikane, ju janë drejtuar me shkrim për heqjen nga kalendari të këtij projektligji, si shkelje të konsensusit, të Kushtetutës dhe të procedurave parlamentare. Minimalisht duhet të kishin një përgjigje nga ana juaj pse nuk është konsideruar mendimi i tyre. 

Prandaj ju kërkoj që të dyja këto çështje që janë parashikuar në rendin e ditës të tërhiqen dhe të vazhdohet sipas procedurave normale, në respektim të Kushtetutës, të ligjit dhe të Rregullores së Kuvendit. 

Ilir Meta – Fjalën e ka zonja Topalli për replikë.

Jozefina Topalli – Meqë ju jeni në pushtet dhe e konsideroni këtë kohë zero, mendoni se mund të zhbëni çdo gjë që ka ndodhur në legjislaturat e kaluara. E keni gabim! Ju bëj një ftesë, zoti Xhafaj: hap procesverbalin e Komisionit të Ligjeve kur janë diskutuar në Komisionin e Ligjeve kandidaturat për ILDKP-në. Jo vetëm ju, por asnjë prej anëtarëve të komisionit nuk ka pasur asnjë vërejtje për plotësimin e kritereve për kryetar të ILDKP-së. Për më tepër kryetari i asaj kohe i Komisionit të Ligjeve, zoti Rusmali, ju ka pyetur personalisht nëse kishit ndonjë vërejtje për një gjë të  tillë dhe ju nuk keni thënë asnjë fjalë.

E dyta, sot ishit qesharak, më vjen keq t’jua them! Jo vetëm për ato që keni nxjerrë nga goja, por edhe për faktin se jeni i vetmi kryetar i Komisionit  të Ligjeve në 20 vjet që krijoni grup - komision hetimor brenda Komisionit të Ligjeve me oficerë të Policisë së Burgjeve dhe hetues, sepse e keni edhe në ADN-në tuaj, në kundërshtim total të ligjeve për të hequr  një zonjë, e cila i ka dhënë këtij shteti gjithë mendjen, punën e ndershmërinë dhe jeton vetëm me rrogën e saj. Kurdo që asaj t’i mbarojë mandati, ajo është më e pastra, më e dëlira, më në përputhje me ligjin, më e ndërgjegjshmja në raport me shtetin dhe me ligjin. Ju kërkoni ta hiqni atë, edhe pse nuk është e pasur dhe  miliardere, sepse nuk bën negocime me ju për pasuritë e padeklaruara.

 E fundit, zoti Kryetar i Kuvendit, në të gjitha legjislaturat, sa herë që kanë ardhur propozime nga Presidenti i Republikës dhe ka pasur dy kandidatura, kur kandidatura e parë ka marrë votat që i duhen, në bazë të Rregullores, të ligjit, të vendimeve të Gjykatës Kushtetuese dhe të zakoneve të mira të parlamentit, nuk është hedhur kurrë në votim kandidatura e dytë, sepse këtë thotë vendimi i Gjykatës Kushtetuese, sepse këtë thonë zakonet e mira të parlamentit, sepse këtë shkruan ligji. Në qoftë se ju hyni me këtë pretendim, atëherë nuk ekziston më shtet shqiptar, sepse nuk ekziston më Gjykata Kushtetuese, nuk ekziston më Gjykata e Lartë, nuk ekzistojnë më institucionet e pavarura, nuk ekziston më asgjë, sepse procedura e bazuar në vendimet e Gjykatës Kushtetuese thotë se kur kandidatura e parë merr votat e duhura për t’u shpallur fituese, nuk hidhet në votim e dyta. Kjo që keni nxjerrë sot si alibi është shumë e rëndë dhe në qoftë se ju e mendoni në këtë mënyrë, keni marrë vendim për të shkatërruar shtetin shqiptar dhe të mos pranoni asgjë që ka të bëjë me shtetin. Ky duket fundi i shtetit, por në fakt është fundi juaj.

Ilir Meta – Jam i detyruar të mbledh Konferencën e Kryetarëve për dy çështje të rendit të ditës, për atë që diskutuam deri tani dhe për çështjen që ngriti zoti Mediu, se zoti Mediu firmon, por pastaj tërhiqet. Ky nuk është faji im. Unë e shtyva një javë, nuk mund ta shtyjë pa fund. Megjithatë edhe këtë çështje, zoti Mediu, ne e diskutojmë në Konferencën e Kryetarëve që të marrim vendimin më të mirë.

Seanca ndërpritet.

(Pas pushimit)

Ilir Meta – Rifillojmë seancën!

Dua t’ju informoj se mbledhja e Konferencës së Kryetarëve nuk arriti konsensus për çështjen e raportit të Komisionit të Ligjeve për konstatimin e pavlefshmërisë së vendimit të emërimit të kryeinspektores Zana Xhuka, prandaj jam i detyruar t’i drejtohem seancës plenare. Qëndrimet pro dhe kundër përfshirjes në rend të ditës besoj se u bënë prezente. I takon seancës plenare, në rastin kur Konferenca e Kryetarëve nuk arrin konsensus, që të shprehet me votim. 

Zoti Berisha, urdhëroni, për replikë!

Sali Berisha – Zoti bashkëkryetar,

Të dashura qytetare dhe qytetarë,

Zonja deputete dhe zotërinj deputetë,

Sot në këtë seancë po ndodh një akt i paregjistruar ndonjëherë në historinë e parlamentit shqiptar të 23 vjetëve pluralizëm. Kurrë ndonjëherë, në asnjë rrethanë dhe në asnjë rast, ky parlament nuk ka marrë veprimin e çmendur të anulimit të vendimit të legjislaturës pararendëse. Kjo nuk mund të ndodhë dhe është shpërbërje në  themel e parlamentit. Kjo ndodh vetëm me ata, të cilët nuk kanë asnjë standard etik në vetvete dhe pushtetin ekzekutiv mendojnë se duhet ta përdorin për çdo gjë, bazuar në urrejtjen e tyre. 

Zoti bashkëkryetar, kjo qeveri që bashkëkryeson ti me zotin Rama, i ka lejuar vetes të prodhojë akte dhe vendime qeverie, me të cilat përjashton të drejtën e  qytetarëve për t’iu adresuar gjykatave për atë çka është e konfirmuar në ligje, dëshmi kjo e një vullneti të sëmurë, të paimagjinueshëm, që ai si shef ekzekutivi të jetë edhe vetë gjykatës, të çlirohet nga gjykatat dhe kufizimi që ato, në bazë të Kushtetutës dhe të ligjeve, i bëjnë pushtetit ekzekutiv.

Ky parlament sot po bën të njëjtën gjë: po i lejon vetes një hap të turpshëm me pasoja jashtëzakonisht të rënda për vendi. Po anulon një vendim të një parlamenti të mëparshëm dhe po e anulon atë vetëm e vetëm se kjo zonjë me integritet të lartë, e një familjeje të shkëlqyer, e aftësive nga më të mëdhatë, guxoi në emër të ligjit t’i adresohet duke zbatuar ligjin, Edvin Kristaq Ramës, se do të bënte hetim për pasuritë e vitit 2010. Në tagrin e saj si kryeinspektore e vendit ajo ka të drejtë për subjektet që kanë qenë me ligj të kontrollueshme, të zgjedhë vetë kohën dhe ta përcaktojë atë.

Ajo s’ka të drejtë të kërkojë hesap për pasuritë e vitit 2012, sepse ligji e ka përjashtuar si kryetar partie, por nuk e ka përjashtuar ligji në vitin 2010,  kur zonja ka kërkuar hetimin e pasurive të tij. Ka qenë kërkesë absolutisht ligjore, kurse kreu juaj i përgjigjet me një letër kërcënuese fletërrufe prej disa faqesh, në vend që të shkonte dhe të bënte detyrën dhe të sqaronte kërkesën e saj. Kryeinspektorja i ka dërguar letër zonjës Linda Basha, ku i thotë se…

Ilir Meta – Zoti Berisha, kjo nuk është replikë. Ky është diskutim. 

E dyta, zotëria që ju përmendni nuk ka folur fare sot.

Ju kërkuat replikë me zotin Xhafaj dhe po merreni me tjetër njeri. Kjo nuk shkon. Ju lutem!

Sali Berisha – Le të shihet procesverbali.

Ilir Meta – Ju lutem, jepini fjalën zotit Paloka!

Urdhëroni, në emër të grupit të PD-së!

Edi Paloka - Edhe një herë, zoti Kryetar, unë jam i detyruar, jo për ju, por për qytetarët, të përsëris nenet e Rregullores që çdokush të kuptojë se këtu nuk kemi të bëjmë thjesht me një procedurë normale, sepse disa deputetë janë shqetësuar për mbarëvajtjen e punës në ILDKP, por në të vërtetë, me një hakmarrje të qartë politike, me vendim të marrë nga kryetari i PS-së, të  detyruar pastaj për deputetët e tij, po gjejnë justifikime dhe argumente atje ku s’mund të gjejnë asnjë argument. Por kjo s’po bëhet as në zbatim të procedurave të Rregullores, në minimumin e asaj që mund të bëhet. Ju e keni vendosur për arsyet tuaja ta shkarkoni atë zonjë, e keni shkelur Kushtetutën dhe e keni bërë këtu si paçavure. Mund të merrni  vendim ndonjë ditë të kthehet në Kushtetutë që Partia e Punës është e vetmja parti që udhëheq në këtë vend. E vetmja arsye se pse s’e bëni, është se duhet të zgjidhni se kush do ta drejtojë. 

Po i kthehem edhe një herë Rregullores: shkarkimi i anëtarëve të organeve të krijuara me ligj. Në raportin e paraqitur në parlament thuhet qartë se një grup deputetësh kanë paraqitur pranë Kryetarit të Kuvendit një kërkesë për shkarkimin e inspektores së ILDKP-së. Kjo kërkesë rezulton të jetë e mbështetur në nenin 115. Është e shkruar në dokumentin tuaj. Ky nen e përcakton qartë se Konferenca e Kryetarëve përcakton datën e votimit. Nuk po i hyj pjesës tjetër, mundësisë së opozitës për të kërkuar debat, apo të zonjës për mundësinë e mbrojtjes. Po kap vetëm këtë pikë: Konferenca e Kryetarëve përcakton datën e votimit në Kuvend. U mblodh Konferenca e Kryetarëve, por ajo nuk mund të vendosë, nëse nuk është njoftuar 48 orë përpara për atë që do të diskutojë. Pastaj përcaktohej dita se kur duhej të realizoni qëllimin që i keni vënë vetes. As kjo procedurë minimale nuk është zbatuar. Konferenca e Kryetarëve nuk mund të vendosë absolutisht për këtë që ju doni të bëni sot. Rregulloren po e shkelni me të dyja këmbët, e keni marrë zvarrë bashkë me Kushtetutën dhe po bëni çfarë të doni. 

Zotërinj, unë e di logjikën e kryetarit tuaj. E kanë dëgjuar të gjithë këtu kur vazhdon me ato 1 milion shuplakat. Për fat, sot është data 20 shkurt dhe këto 1 milion i kemi dëgjuar edhe 20 shkurtin e 1991-shit, në kohën e vullnetarëve të Enverit.  I përmendte dikush tjetër ata 1 milionët atëherë dhe kërcënonte. Nëse ti vazhdon me atë 1 - milionësh, ne akoma nuk kemi filluar ta bëjmë opozitën.

Ju bëjmë thirrje dhe ju paralajmërojmë. E di se jeni të fortë dhe trima, keni kryetarin më trim në botë, por do t’ju kërkoja të bëheni të përgjegjshëm dhe të mos fshiheni pas 1 milionëve, sepse nuk janë më as një milion dhe as gjysma e tyre. Do të vijë dita që kryetari juaj do të bëjë, siç ka bërë dikur, se e ka zakon dhe ju e mbani mend se ç’bënte me Fatos Nanon, është tipike për burracakët. Sa është i nënshtruar shtrihet barkas. E mbani mend si i përkulej dhe thyhej më dysh te Fatos Nano kur ishte në varësi të tij? Sa kur i jepte dorën, dukej sikur po ia  puthte. Sa erdhi në pushtet, gjëja e parë që bëri, ishte të hiqte Fatosin. Kjo është logjika e tij. Kur është pa pushtet, shtrihet barkas dhe kur vjen në pushtet, tregon forcë. Kjo s’është logjika e shqiptarëve.

Faleminderit!

Ilir Meta – Fjala është për zotin Rama.

Edi Rama – Zoti Kryetar, nuk po flas për replikë, sepse parafolësit nuk meritojnë replikë. Kam diskutim, sepse sot më shumë se në një ditë të zakonshme meritojnë të dëgjojnë ata që na ndjekin. Që në fillim dua të them se fjalët e mia sot u drejtohen në mënyrë të veçantë atyre që na ndjekin. Kur ju dëgjoj të flisni për Rregullore, ndërkohë që qysh ditën e parë të eksperiencës sime këtu në këtë sallë jam dëshmitar se kalëroni mbi Rregulloren në çdo seancë, është vërtet edhe një herë tjetër rasti për të bërë një pyetje: si ka mundësi që vazhdoni t’i merrni shqiptarët për budallenj? Si ka mundësi që vazhdoni të besoni se shqiptarët mund t’ju besojnë sa herë që merrni fjalën këtu dhe flisni nga pozitat e dikujt, që sapo ka rënë nga qielli, nga pozitat e dikujt, që nuk ka qenë këtu në këtë parlament, kur ky parlament u bë jo vetëm pengesa  e madhe dhe serioze  e opozitës për të luajtur rolin e vet, por edhe gazi i botës?
Është i vetmi rast në historinë e integrimit në BE që një parlament futet në një progres-raport si një institucion problematik;  është i vetmi rast në historinë e integrimit europian që drejtuesi i një parlamenti, me emër dhe me mbiemër, bëhet personazh i një progres-raporti si instrument i shumicës për të shkelur pakicën. 

Ky është rasti juaj, sepse nuk keni rënë nga qielli, por thjesht keni rënë nga pushteti. Keni rënë nga pushteti jo përpara 20 vjetësh, por pak muaj më parë. Keni lënë pas një rrëmujë të atillë në Shqipëri sa dukeni akoma më qesharakë se ç’mund të dukej gjithkush që sapo e largojnë me votë nga pushteti. Filloni e kërkoni llogari  për ato gjëra që i keni bërë ju. E për më tepër fyeni inteligjencën e këtij populli duke i thënë: “Çohu se erdhi ora të bësh atë që bëre, o popull, atëherë kur u ngrite për të shembur një regjim”. Atëherë, përgjigjen e plotë e keni marrë më 23 qershor dhe sa më shumë të vononi ta lexoni atë përgjigje, aq më të fortë do ta merrni përgjigjen kur të vijë radha tjetër.

(Zhurmë në sallë.)

Sot ngritët një alibi sikur kjo që po ndodh (që nuk është absolutisht e paparalajmëruar, por është rezultat i drejtpërdrejtë i asaj që ka ndodhur në këtë sallë, ku është shkelur pikërisht Rregullorja, për të cilën ju flisni dhe janë shkelur pikërisht ato liri dhe të drejta, që ju keni marrë përsipër t’i mbroni) është hakmarrje. Si gjithmonë nxirrni letra, i tundni pa i lexuar dhe pa ua lexuar njerëzve.

Dy gjëra dua të them për këtë gjë:

E para, ndër ata që janë marrë me politikë në këtë vend, besoj se jam njeriu më i hetuar në Shqipëri. Keni ngritur tri ose katër (se nuk më kujtohen më sa ishin) komisione hetimore posaçërisht për personin tim, as për çështje, as për fenomene, as për probleme, as për skandale, por për personin tim. Mbi çfarë i keni ngritur? Mbi të njëjtin instrument me të cilin keni vepruar 20 e kusur vjet dhe që ai, i cili ju ka kequdhëhequr 20 e kusur vjet, e ka marrë në shkollën e Partisë së Punës. 

Në shkollën e Partisë së Punës instrumenti ishte ai i gjithë shkollës komuniste:  ngri një shpifje, bëje shpifjen botërisht fakt, mbi atë shpifje ndërto një akuzë, mbi atë akuzë ngri një gjyq dhe me atë gjyq, pushkato, dëno e syrgjynos.

Ky është instrumenti që nga Partia e Punës e morët në Partinë Demokratike. E morët në Partinë Demokratike nëpërmjet, ekzaktësisht, shërbëtorëve të Partisë së Punës.

 Folët për vullnetarë të Enverit dhe unë dua thjesht të them se fizikisht këtu ka një vullnetar të Enverit, të vetëm dhe nuk është në këtë krah, por në atë krah. Vullnetar i Enverit. Sapo erdhi. Ashtu sikundër nuk është në këtë krah, por është në atë krah edhe një, që sot vërtet do na vinte në pozitë të vështirë, po ta kishim akoma në këtë krah. E keni pak më mbrapa. Po, pa dyshim, që të dy këta s’vlejnë asgjë, sepse mes jush keni karikaturën e gjallë të Enverit. E keni mes jush. Nuk është Enveri, është karikatura e tij. 

Ilir Meta – Ju lutem, mbani qetësi!

Edi Rama - Se kush rrinte si gjynah mbrapa mureve nuk e di, di se kush rrinte si gjynah në majë të varkës. Këtë e di. Mbrapa mureve, nuk e di.

Kjo histori ka vazhduar shumë gjatë dhe është historia e dhimbshme e transformimit të lëvizjes antikomuniste në partinë e marrë nën kontroll nga më i keqi i komunistëve, që e thotë Vaclav Haveli dhe jo unë, është antikomunisti komunist. Nuk ka më keq! Komunist antikomunist, domethënë ke hatanë mbi kokë. Këtë hata populli shqiptar e zgjidhi, tani e keni ju mbi kokë.

(Diskutime në sallë)

E dyta që dua t’ju them konkretisht është: Mirë deri në shtator, po pas shtatorit, tetorit, nëntorit, dhjetorit, janarit, shkurtit, kjo zonja që, sipas jush, paska qenë e kërcënuar atëherë kur unë isha kryetar i opozitës, pse nuk kërkoi hetimin sipas ligjit? Në atë letër ia kam thënë shumë qartë: “Duhet të prisni që unë të jem subjekt i deklarimit (pra, nuk isha subjekt i deklarimit) dhe më hetoni”. Dakord, nuk e bëri deri më sot, dhe për zonjën unë personalisht s’kam asgjë, madje, deri ditën e fundit kam qenë në bashkëpunim institucional. 

Ka vetëm një problem që ia krijuat ju zonjës, sepse ajo korrespondencë është e institucionit,  nuk është e Partisë Demokratike. Si është e mundur që ajo korrespondencë shfaqet sot këtu dhe shfaqet nga Partia Demokratike!?

Megjithatë, unë po jua përsëris: jam njeriu më i hetuar në Shqipëri. Jam gati t’i nënshtrohem çdo lloj hetimi, sepse gjithmonë kam besuar dhe vazhdoj të besoj se instrumenti i trashëguar nga Partia e Punës, që e ka  mbajtur peng Partinë Demokratike dhe vazhdon ta mbajë peng akoma sot, por që ka mbajtur peng edhe Shqipërinë dhe jo pak kohë, por shumë, 20 vjet, nuk ka asnjë gjasë të cenojë integritetin tim. Siç nuk e ka cenuar dot përpara, nuk do ta cenojë dot as sot, as nesër, as kurrë.

Ai që është cenuar dhe vazhdon të cenohet është populli shqiptar, është kultura e bashkëjetesës së këtij populli, është edukata elementare që çdo prind i jep fëmijës së tij në çdo familje shqiptare, pavarësisht e majtë apo e djathtë, që këtu në këtë foltore, përmes këtij instrumenti ka 20 e kusur vjet që goditet, duke u dhënë fëmijëve të këtij vendi shembullin më të ulët të komunikimit me tjetrin, shembullin më të ulët të raportit me të vërtetën dhe me gënjeshtrën, shembullin më të ulët të cilësisë së përfaqësimit të këtij populli.

Përfytyrojeni, dhe është shumë e thjeshtë,  se çfarë u thotë fëmijëve të këtij vendi, çfarë u thotë prindërve të këtij vendi ky parlament, kur nga kjo foltore derdhet gjithë ai lumë i përjavshëm, prej kaq shumë vitesh, fjalë që nuk kanë lidhje me etikën, nuk kanë lidhje me edukatën, nuk kanë lidhje me normat më elementare të mirësjelljes, por kanë lidhje vetëm me Partinë e Punës dhe jo me Partinë e Punës si e tërë në këtë rast, po vetëm me atë instrument të Partisë së Punës, që shkallmoi raportin me të vërtetën në këtë vend dhe shkallmoi jetë njerëzish të këtij vendi, duke i futur në rrethin vicioz: shpif, shpif, shpif, ktheji shpifjet në akuzë zyrtare, nga akuza zyrtare ngri një gjyq, nga gjyqi çoji njerëzit nëpër pushkatime, nëpër dënime, nëpër syrgjynosje, pa asnjë të vërtetë tjetër, veç të vërtetës së një pushteti, që nuk e pranonte, madje e përjashtonte egërsisht çdo alternativë  ndaj vetes së vet.

 Kjo është ajo që sot ju sjell ju deri në këtë pikë sa t’u thoni shqiptarëve do të protestojmë se nuk u bënë legalizimet falas, t’i fyeni shqiptarët në inteligjencën e tyre në këtë farë feje, sa t’i merrni për aq budallenj sa ata të besojnë se në 5 muaj  kjo qeveri duhet të kishte bërë atë që në 8 vjet, ju, “kampionët e anarkisë” në të gjithë territorin nuk e bëtë. Jo, e bëtë vetëm 5 %, por e kthyet në një industri korrupsioni saqë faktet, aq pak fakte sa kanë dalë sot në dritë, do të mjaftonin që minimalisht këtë term të mos e përmendnit  më me gojë. Për të mos thënë pastaj që duhej të kërkonit ndjesë lidhur me ketë temë, ku jeni përgjegjës, jo përpara shqiptarëve sot, por përpara historisë së këtij vendi, sepse nuk zhbëhen më ato shkatërrime. Gjithçka mund të rikuperohet, por nuk rikuperohen më qindra e mijëra hektarë tokë buke. Nuk rikuperohen më pasuri të tëra në plazhe, në qytete, në kodra, në fusha, pranë lumenjve, e kështu me radhë, që nën udhëheqjen qorre të Partisë Demokratike dhe të qeverisë së Partisë Demokratike janë shkatërruar njëherë e mirë.

Ju thoni si ka mundësi që nuk u bë shëndetësia falas për pak muaj Ndërkohë ne kemi 23 vjet që udhëhiqemi nga një mjek, që vetëm për katandinë ku është sot sistemi i shëndetësisë nuk duhet të guxonte më, ai dhe e gjithë partia e tij të flisnin për shëndetësinë.

Ju thoni që u rritën taksat. Me kë talleni? Kë merrni ju për budalla? Kujt iu rritën taksat? Iu rritën infermierëve taksat? Iu rritën taksat mësuesve? Iu rritën taksat policëve? Iu rritën taksat mjekëve? Iu rritën taksat rrogëtarëve? Kujt iu rritën taksat? Taksat ju janë rritur juve, siç na janë rritur dhe neve. Taksat u janë rritur atyre që u është thënë se ne do t’ua rrisim taksat.

E dëgjova instrumentin e Partisë së Punës rastësisht te kafja e parlamentit, se herë pas here del dhe bërtet te penxherja: të ngrihemi për doganat! Për cilat dogana do të ngriheni? Për doganat që sot i janë rikthyer popullit shqiptar? Për doganat që sot po arrijnë rezultate që përmbysin të gjithë grafikun negativ të rënies në humnerë të të ardhurave publike, pikërisht për shkak të doganave dhe tatimeve tuaja të korruptuara? Për cilat dogana do të ngrihet sot Shqipëria? 

Flisni ju që i latë Shqipërisë në fyt një lak borxhesh  prej 720 milionë dollarësh, punësh dhe shërbimesh që nuk pranuat t’ua paguanit as kompanive dhe as një pale të tretë në këtë vend. Por, në fund të fundit, ju keni një të drejtë. Keni një të drejtë, sepse në një vend demokratik, që funksionon normalisht, ka dy drejtësi: një drejtësi politike, që e bën populli me votë dhe ajo drejtësi u bë më 23 qershor, ka edhe një drejtësi tjetër kushtetuese, që e bëjnë prokuroritë dhe gjykatat.  Ju keni shumë të drejtë, sepse sot zëdhënësit më të zjarrtë të kësaj marrëzie, që u thotë shqiptarëve nuk u bë kjo, nuk u bë kjo, nuk u bë kjo, prandaj erdhi dita që të vini ju prapë në pushtet, nuk do të ishin duke folur këtu, do të ishin duke folur përpara prokurorit dhe përpara gjykatës. Po. Këtu keni të drejtë. Këtu nuk keni faj, sepse ndërkohë që ne kemi ardhur në qeveri, ju vazhdoni të kontrolloni pushtetin gjasme të pavarur të drejtësisë, me instrumentet e politikës suaj të bashkëfajësisë, me ata që i keni vendosur atje si gurë shahu, të cilëve u keni marrë garancinë se nuk do t’ju prekin dhe ndërkohë u keni lënë fushë të lirë për të bërë çfarë të duan me njerëzit e thjeshtë. 

Kjo është e vërteta. Për këtë arsye unë them se ka ardhur koha, duke filluar nga 21 janari, që ju e keni  shumë  për zemër ta përmendni, të biem dakord që një prokuror i pavarur, i huaj, të vijë dhe të drejtojë hetimin e çështjes. Ka ardhur koha, në qoftë se ju e keni kaq për zemër luftën ndaj korrupsionit, ta shtrijmë këtë praktikë, që nuk është praktikë ekskluzive e shqiptarëve, e kanë bërë edhe vende të tjera edhe më tej, pastaj le të shohim çfarë rezultatesh do të nxjerrë një hetim real, i bazuar jo mbi shpifjet, që ju i përsërisni pa pushim për t’i kthyer në të vërteta botërisht të njohura, dhe mbi to të ngrini akuza, dhe mbi këto akuza pastaj të bëni gjyqe, por mbi prova dhe fakte.

Jeni në opozitë, s’keni absolutisht asgjë për të fshehur, apo jo? Kështu thoni ju, se unë them ndryshe. Edhe këtë ngut të madh për të shkuar në një rrugë që është e drejta juaj, por që në fakt është shprehja më e qartë e të vërtetës, se jeni të mbërthyer nga dhimbje të mëdha për humbjen e atij pushteti, e keni ndërmarrë pikërisht për këtë, se keni shumë për të fshehur. Jo të gjithë ju, por ata që këtu janë më të zjarrtët dhe sigurisht masha e tyre që ka 23 vjet që e ngacmon zjarrin, që nuk ka dashur t’ia dijë kurrë as për Shqipërinë, as për shqiptarët, as për qytetarët, as për fshatarët, as për të rinjtë, as për të rejat, ka dashur t’ia dijë vetëm të paktën për një gjë, për ushtrimin e  pushtetit të tij stalinist, mbi Partinë Demokratike nuk diskutohet, por kjo është puna juaj, por edhe sa herë që  i është dhënë mundësia për të qeverisur këtë vend.  Sot ka edhe më shumë arsye të bëjë këtë që po bën. Ndërsa ne i kemi të gjitha arsyet për të bërë këtë që po bëjmë, sepse nuk po bëjmë asgjë që nuk e kemi thënë, por thjesht dhe ditë pas dite po bëjmë vetëm atë për të cilën jemi zotuar. Në fund sigurisht vendos populli, më shpejt do të vendosë edhe drejtësia.

Ilir Meta – Atëherë të bëhemi gati për votim.

Hapet votimi me elektronikë për prezencën.

Mbyllet votimi.

Janë gjithsej 77 deputetë të pranishëm.

Kuorumi  është i mjaftueshëm, sikurse e kërkon Rregullorja, për të futur në rendin e ditës në seancë plenare një çështje për të cilën nuk arrihet konsensusi në Konferencën e Kryetarëve. Ne e mblodhëm Konferencën e Kryetarëve sipas insistimit të Grupit Parlamentar të Partisë Demokratike. Qëndrimet ishin të ndryshme. Kemi 3 orë që dëgjojmë dy qëndrime. Tani është koha për të vendosur seanca me votim nëse pika 7 e rendit të ditës, raporti i Komisionit të Çështjeve Ligjore për konstatimin e pavlefshmërisë absolute të vendimit të Kuvendit nr.1 të vitit 2013 “Për inspektoren e Përgjithshme të Inspektoratit të Lartë të Deklarimit dhe Kontrollit të Pasurive dhe Konfliktit të Interesave” hyn sot në rendin e ditës. 

Hapet votimi.

Mbyllet votimi.

Janë 79 vota pro. Kjo pikë hyn në rendin e ditës.

Vazhdojmë me miratimin e procesverbalit të seancës plenare, datë 13.02.2014. Kush është dakord? Kundër? Nuk ka.

Miratohet.

Vazhdojmë me pikën e dytë të rendit të ditës: projektligji “Për ratifikimin e marrëveshjes së kredisë për eksport ndërmjet Këshillit të Ministrave të Republikës së Shqipërisë, që vepron në emër të Republikës së Shqipërisë dhe përfaqësohet nga Ministria e Financave dhe Unicredit Bank Austria A.G, për financimin e projektit mbarëkombëtar të radioterapisë”. 

Ky projektligj  është depozituar në Kuvend që në datën 20 dhjetor të vitit 2013.

Ka pyetje për projektligjin? Nuk ka pyetje.

Vazhdojmë me diskutimet.

Fjalën në emër të opozitës e ka zonja Bregu. Nuk e doni fjalën? Dakord. Fjalën e ka zoti Bumçi. E doni fjalën, zoti Bumçi? Nuk e doni.

Fjalën e ka zoti Berisha. 

Sali Berisha – Zoti bashkëkryetar,

Mbrojtja më e dobët që mund t’i bësh më të dobëtit është kjo e njeriut që ka frikë dhe tmerr nga të vërtetat, të cilin e ofendon e vërteta më shumë se çdo gjë tjetër dhe kërkon të mbrohet duke të urdhëruar ty të mos japësh fjalën për replikë. Në një kohë kur këtu doli me libër shtëpie, me regjistër, nuk la gjë pa sharë  dhe  pa thënë. Duhet t’i rikujtoj dy gjëra zotërisë dhe shqiptarëve për të vërtetën historike. Aty nga data 20 dhjetor në një miting që po organizohej në sheshin “Italia” 

Më erdhën dy persona, njëri prej të cilëve dukej totalisht i dezikuilibruar dhe ky ishte Edvin Kristaq Rama. Mori fjalën. Çfarë tha? Ai tha: “Në  çdo shtyllë të varim një komunist”! I ka të shkruara këto, lexojini! Por natyrisht ju nuk i lexoni dot.  “Po me tët atë - e pyeta -  si t’ia bëjmë”?  Ai tha: “Atë të parin”! Mirë i thashë unë, shko! “Ne jemi Partia Demokratike: themelo partinë e varjes”! I ka të shkruara dhe këto në libër. 

Këtij zotërie që flet për Enverin do t’i them vetëm një episod. Ti u shndërrove në një personazh të ngratë kur rrije te muri i Muzeut Kombëtar dhe bëheshe gazi i dheut para të gjithë punonjësve me shpresën se do të çoje një lule, një trëndafil ose karafil aty ku doje ti. Dhe nga ana tjetër shihje i tmerruar se mos po të shihnin truprojat ose oficerët e sigurimit të Enver Hoxhës. Eksperienca jote për t’u afruar me familjen Hoxha është nga më qesharaket. (Flitet nga salla) Pusho ti, kushërirë, se nuk i di ti. Po, pra, por me Hoxhën nuk të lidhin vetëm karafilat dhe trëndafilat, me Hoxhën të lidhin ty firmat për varje në sheshet e Tiranës, në sheshet e qyteteve të Shqipërisë dhe ekzekutimi i njerëzve të pafajshëm nga babai yt. Kjo të lidh ty në mënyrë të pafundme. Të lidh  firma e ekzekutimit me varje të Havzi Nelës, të lidh  firma e ekzekutimit të një fshatari, të cilit Sigurimi i Shtetit i ngriti çdo kurth për ta ekzekutuar gjoja si shërbëtor të shërbimit sekret grek. E vërteta është, po të lexoni procesverbalet e hetuesisë, se ai mohoi çdo gjë. Ishte i pranishëm i ati i kryekreut dhe tha se ato pohime në prokurori ai mund t’i ketë bërë nga frika, por le të pushkatohet. E ke pasur në zonë elektorale rastin. Ta kanë sjellë ty, zotëri. Tani i harroni zonat ju. Po, po, është nga Korça. 

Pra, lidhjet me Enver Hoxhën i ke të  pazgjidhshme, i ke fatale. Si Enver Hoxha, i cili votat i quante “plumba për armikun”, nga kjo platformë ditën e parë pas 23 vjetësh të dëgjuam të thoshe 1 milion shuplaka. Po pse kjo? Sepse ti, mor zotëri, je vetëm energji negative, ti nuk mund të gëzoje dot votat e tua si energji pozitive, për të bërë projekte për qytetarët shqiptarë. Me atë psikozën tënde bipolare, ty vota nuk të duket një mbështetje, por një shuplakë, dhe mundësisht më keq, për kundërshtarët e tu. Ndaj dhe fillove si askush tjetër, erdhe në pushtet duke mashtruar, u premtove shqiptarëve shërbim shëndetësor falas dhe pastaj, mbasi e katandise në katër muaj shërbimin shëndetësor në gjendjen më katastrofale që ka ekzistuar ndonjëherë nga 1991-i, nxore zëdhënësin tënd për të thënë se realizimi do vite, është objektiv i largët. U betove si paranojak se edhe Enver Hoxha po të ngrihet nga varri, nuk do t’i prishte shtëpitë pa leje. Shkove si primitiv dhe minove një pallat të kundërshtarit tënd, i cili ishte me leje, me plan studimi, ndërtuar në një zonë ku kishte ndërtime dhe kjo vetëm e vetëm për të shfryrë dufet e tua shtazore të urrejtjes çnjerëzore ndaj tij, se ti je vetëm urrejtje. Fillove të minosh pallate vetëm me qëllime politike. Shkoni në Dhërmi dhe kontrolloni shembjen e hotelit të Tartarit. Iu shemb burrit të dheut hoteli, me tapi, me gjithçka legale vetëm e vetëm se e urrente Koçoja si anëtar të Partisë Demokratike dhe e fuste në lista.  Shkove në Bruksel. Çfarë t’u tha? Të thanë do të mbështesin, normal, por 1, 2, 3 dhe 4, duhet të kesh parasysh gjëra. E di çdo të thonë për ty ata? Ja po ta them tani këtu: nuk ka më antishqiptar dhe më antikombëtar se Edi Rama. Po përgjigjja ime ishte kjo: “Është absurde të kërkosh shqiptarizëm te njeriu që ka dekoruar dhe i ka vënë Çelësin e Artë në gjoks në bashkinë e Tiranës Bregoviçit, këngëtarit të himneve të masakrave serbe mbi shqiptarët e Kosovës”. Flet ti për korrupsion, ulesh aty si politikani më i korruptuar i Ballkanit dhe më gjerë. Asnjë politikan në historinë e këtij vendi nuk është ulur në karrigen e kryeministrit me një pallat pesëkatesh dhe një vilë 57 metra pa treguar një qindarkë me se u ndërtuan. Dhe kjo zonja, që i përket një familjeje qindra mijëra herë të pakrahasueshme me familjen tënde, është nga një familje atdhetare, një familje e shkëlqyer tepelenase, pati kurajën dhe kërkoi hetim pasi doli  pallati dhe i dërgoi zonjës tënde dhe ty kërkesën për t’u paraqitur, për të bërë sqarime. Sigurisht që standardet tuaja nuk janë vetëm tuajat, i ka edhe ndonjë tjetër këtu, por ju qofshi, se për shqiptarët janë të tjera në këtë aspekt. 

Pra, ky është korrupsioni për ty, dhe rri e kërcënon si burracak këtu. Ik dhe  dërgo çdo gjë në prokurori! Po nuk dërgon dot asgjë,  sepse për sa i përket 21 janarit, je ti organizatori i puçit. Je ti që i solle ata për të thyer Kryeministrinë, sepse doje  të mbaje një fjalim të nesërmen, por e more përgjigjen dhe e ule kokën vetëm kur t’u tha se do të marrësh atë që meriton. Na dole me tre antiplumba në demonstratë. 

Askush si ti nuk është kryeministër i lidhur me krimin këmbë e krye. Ti, zotëri,  je ai që ndërtove Kinema “Republikën” me paratë e bandës së Kavajës. Vure menaxher kryetarin e kësaj bande dhe pastaj dihen zhvillimet e tjera. Ndërtove me qindra mijëra metra katrorë ndërtime me “Hakmarrjen për Drejtësi” dhe para se të vije këtu shkove e u puthe me familjarët e tyre në Bruksel dhe me ata vetë. Je ti zotëri, dhe nuk është askush tjetër. I njoh mirë lidhjet tuaja, madje i njohin të gjithë. Ty të ka dalë emri në interceptimet e bandës  së Lushnjës nga prokuroria e Torinos. Vodhe kutitë e votimit. Të erdhi të nesërmen ambasadori amerikan e të tha: “I fitove me banda zgjedhjet, dorëzo kutitë”.  Ty të ka dalë emri,  po, po ty ta tha, por e ke memorien e shkurtër ti. I di unë këto, sigurisht. Nuk keni përgënjeshtruar dot një fjalë deri sot. 

Ty të ka dalë emri se vure në krye të rendit një njeri, i cili është këmbë e kokë i lidhur me kryebanditin e vendit dhe që përdor komunikatën e policisë për bandën rivale për llogarinë tënde. Ti në pesë muaj e shndërrove Policinë e Shtetit në instrument kryesor të trafikut të drogës. Po, po, drogën e bën policia sot. E drejton policia, e menaxhon policia në Durrës, në Vlorë dhe në qytete të tjera. 

Ti e shkarkove drejtorin e doganës së Tiranës, sepse ai nuk pranoi thirrjen tënde për të punuar. Në gjuhën kob të mafies është droga. Prandaj ke nxjerrë tani policë te gjimnazi në Kavajë dhe në gjimnaze të tjera për të mos lejuar gjimnazistët për të ardhur në protestë. U dërgoj përshëndetjen më të përzemërt gjimnazistëve të Kavajës dhe të mbarë Shqipërisë! 

Protesta do të jetë më e fuqishme dhe dije mirë Edvin Rama se ky është vetëm fillimi dhe të garantoj se jemi më të vendosur se kurrë për një betejë nga më të fuqishmet, në emër të ligjit, të Kushtetutës dhe të procesit të integrimit.

Mund ta shkarkosh Zana Xhukën sot, por dije se dënon Shqipërinë dhe shqiptarët, i dënon shumë ata, siç i dënove me statusin në dhjetor. Ishe ti shkaku kryesor. Sulmove me një paranojë enveriste pesë vendet që janë shumicë politike dhe ekonomike e Europës: Gjermaninë, që është vendi që  ka 23 vjet që mban shqiptarët në krye të listës për ndihma ekonomike për botën me jashtë; Britaninë e Madhe që kryesoi vendet evropiane në betejën për çlirimin e Kosovës; francën socialiste; Danimarkën, ku të priti në mes të fushatës elektorale zonja kryeministre duke të dhënë mbështetje në kundërshtim me etikën elektorale, por problemi është se të dëgjoi dhe nuk të dha votën për në dhjetor. Pse të gjitha këto? Se ty askush nuk të beson. Se ty lidhjet e krimit t’i dinë të gjithë. Sepse ty lidhjet e korrupsionit t’i dinë të gjithë. Gjermani më tha mua që ta ka sjellë dosjen e Ilir Metës. Ky që zotohet për luftën kundër korrupsionit, na ka dorëzuar dosjen e Ilir Metës me të gjitha dokumentet. 

Ilir Meta – Për atë çështje do të flasim prapë, por të lutem mos i lër gjimnazistët të presin. 

Sali Berisha – Të nderuar zotërinj, në këtë mënyrë ne përballemi këtu me njëri-tjetrin, shkëmbejmë akuza, kritika, por problemi është se vuan qytetari i thjeshtë shqiptar. Ai mbetet pa status. Ju bllokoni statusin. Rolet i merrni mirë! Me atë që do të emëroni në kundërshtim me ligjin dhe Kushtetutën, do t’i fshihni të gjitha pasuritë qetë e qetë. Madje tani do të shtoni me shpejtësi të rrufeshme paret e drogës, të cilat janë paret më të lehta për t’u krijuar. Po, po tani, vazhdoni garën e shkarkimit të të gjithë atyre, të cilët kanë mandatin nga maxhoranca e kaluar. Vazhdoni! E keni gabim. E filluat, ndiqeni, por ky është dënimi i Shqipërisë. Ky është dënim nga neobllokmenët, nga bijtë e atyre të cilët urryen më shumë se çdo gjë tjetër këtë popull, nga bijtë e atyre që e vendosën këtë popull në izolimin më të thellë, nga bijtë e atyre që nuk kishin asnjë interes tjetër veç pushtetit  personal, si neobllokmenët  sot. 

Tek dëgjoja këta zotërinj që sulmojnë në mënyrën më të egër diplomatë të rinj shqiptarë, zyrtarë të rinj shqiptarë, të cilët, të shkolluar në shkollat më të mira të Perëndimit dhe të botës, kanë një kapacitet dhe një koeficient intelektual qindra herë më të lartë  se këta që qëndrojnë prapa meje, m’u kujtuan etërit e tyre, të cilët vetëm me injorancë mbulonin çdo gjë. A dëgjuat ju çfarë më thotë një qytetar? “Lëre Ramën, mos ia ndërpre fjalën, se broçkulla dhe vetëm broçkulla po thotë”

Ilir Meta – (I drejtohet zotit Bode.) Juve nuk jua përmendi fare, ai ka thënë vetëm “vullnetar i Enverit”. Ju nuk jeni vullnetar i Enverit. 

Zoti Bode, nuk ke të drejtë replike, se nuk ju ka përmendur askush. Mirë po jua jap të drejtën e replikës. (Ndërhyrje pa mikrofon)

Ridvan Bode -  Atëherë, unë kam dhe të drejtën e fjalës për të diskutuar, por në vend të replikës po e filloj me një përbuzje ndaj  një akuze, një shpifjeje ordinere të shpifësit profesionist dhe gënjeshtarit më të madh, të mashtruesit më të madh që kanë njohur qytetarët shqiptarë, këtij njeriu, që për fat të keq, e kemi Kryeministër.

Sot ky zotëri është në ditë të zezë, sepse është dita e rënies dhe e rrëzimit të simboleve të familjes së tij dhe të udhëheqësve të tij shpirtërorë. Zotëria e di shumë mirë se ku kam qenë unë më 20 shkurt. Falë asaj lëvizjeje punëtore, pas 8 vjetësh syrgjynosjeje në majat e Librazhdit për arsye politike, jam kthyer, kam qenë pedagog dhe bashkë me studentët kam marrë pjesë në rrëzimin e bustit. Por ti e ke gjetkë hallin. Halli yt është se ti ke dalë nga gjirizet e Bllokut dhe sot të dhimbset ati yt shpirtëror dhe ati yt biologjik. E keqja jote është se sot ti ndihesh keq, sepse gjysma  e atyre që ke marrë në krah në kabinet kanë dalë ose nga gjirizet e Bllokut, ose nga shpërgëjtë e Bllokut. Edhe ata ndihen keq në këtë ditë, dhe ti mundohesh të ngresh akuza dhe të bësh shpifje të ndyra, insinuata të tilla për njerëz të cilët kanë ngrënë internimin nga babai yt, dhe ti e di shumë mirë këtë, maleve, dhe kanë mbajtur në kurriz dhjetëra dhe dhjetëra vite burg, madje edhe janë  pushkatuar. Kjo është mënyra e hakmarrjes tënde ndaj asaj që i bëmë atit tënd  më 20 shkurt të vitit 1991. 

Prandaj, i  nderuar, edhe një herë, merri mbrapsht fjalët që thua, mbaji për vete dhe ndaji bashkë me këta që kanë dalë nga gjirizet e Bllokut, nga shpërgëjtë dhe nga bodrumet...

Ilir Meta – Fjalën e ka zonja Klodiana Spahiu.

(Flitet nga salla pa mikrofon.)

Zoti Paloka, urdhëroni, për procedurë! Pastaj e ka fjalën Kryeministri Rama.

(Flitet nga salla pa mikrofon.)

Sepse edhe ju e përmendët atë 3 orë, përmendët gruan e tij, nuk latë gjë pa përmendur. 

Ju lutem shumë, edhe ju, kur flisni, kini parasysh se çdo njeri që përmendni ka të drejtë të përgjigjet, aq më tepër që është edhe Kryeministër. Keni folur 3 orë për të, nuk jeni marrë me asnjë çështje tjetër.

Edi Paloka – Zoti Kryetar, ne kërkojmë 10 minuta pushim për të vendosur qëndrimin që do të mbajmë në seancë.

Ilir Meta – Fjalën e ka zoti Rama, për replikë.

Edi Rama – Nuk kam kohë për t’i marrë parlamentit, por kam vetëm pak fjalë, një provë tjetër të asaj që thashë pak më parë. Përsëri veproi instrumenti i Partisë së Punës: “Sulmoje kundërshtarin, shpif, shpif, shpif dhe mos harro që gjithmonë të fusësh familjen bashkë me kundërshtarin në shënjestër”. Nuk kam asgjë për të thënë për këtë, sepse jo vetëm nuk e di fare se kush ka qenë babai i parafolësve, por kushdo qoftë, ka gjithë respektin tim; në qoftë gjallë, të ketë jetë të gjatë; në pastë ikur, i ndrittë shpirti aty ku është dhe le të shërbejë shpirti i tij që të lehtësohet shpirti juaj!

Që ke qenë vullnetar i Enverit, ke qenë. Që ke ngritur bustin e Enverit për antimiting, e ke ngritur. Nuk të vë njeri faj për këtë. I ri ke qenë, larg ke qenë, në Tiranë doje të vije, ke menduar se të erdhi radha, se këta të tjerët ikën me PD-në, dhe e ngrite bustin. 

(Flitet nga salla pa mikrofon.)

Nuk ke pse më kthehesh mua dhe na kthehesh neve për një gjë që e ke bërë, ashtu e ke menduar, krim nuk është. E ke ngritur në krahë bustin, i ke dalë për zot edhe ti bashkë me të tjerët. Dhe ja ku jemi këtu.  Kështu që unë nuk ta thashë për të të fyer, por ta thashë sepse na u tha puna e vullnetarëve të Enverit, por zotrote ishe në kafen e parlamentit pluralist.  Unë thashë vetëm kaq: “Një vullnetar të Enverit kemi këtu”. Ti erdhe në atë kohë, dhe unë thashë: “Ja ku e kemi”. Sepse ti je i vetmi vullnetar i Enverit këtu, për hir të së vërtetës. Por nuk mund të them tani që, pse ke qenë vullnetar i Enverit, je i krahasueshëm me këtë që ke në krah, i cili u ngrit në këmbë tani, që flet për Bllokun me kompetenca të mëdha dhe na fut të gjithëve ne në Bllok, ndërkohë që vetë nuk hyri dot që të shikonte se ne nuk ishim aty, por na fut tani, postfactum, se vetë ç’nuk bëri për të hyrë. Këtë e dëshmon e shoqja e një udhëheqësi të lartë komunist, anëtar byroje, nuk po ia përmend emrin, për respekt. Vdiq i shoqi, dhe gruaja e shkretë e kujton sot e gjithë ditën duke thënë: “S’dija ç’të bëja, të qaja burrin apo të ngushëlloja Saliun, sepse më iku burri, Saliu qante më shumë se ne të gjithë”. Mos të ta them emrin, sepse pastaj ngatërrohet më shumë biseda dhe do të na dalin dhe gjëra të tjera.

Edhe diçka tjetër, sepse sot është 20 shkurti. Në homazh të 20 shkurtit do them edhe diçka tjetër për ato që the, që janë botërisht të njohura, se kemi qenë...

(Flitet nga salla pa mikrofon.)

Kamerat, që fike ti më 21 janar tashmë janë ndezur.

Kur e kam takuar këtë zotërinë në atë takimin që përmendi, kam qenë me dy burra të ndritur, njëri nuk është në Shqipëri, ka marrë arratinë prej kohësh, tjetri është ndarë nga jeta: Kasem Trebeshina dhe Ardian Klosi. E dini çfarë tha ky? “Ju, tha, nuk mund të flisni në mitingun e Partisë Demokratike, se doni të nxirrni nga burgjet llumin e shoqërisë, madje keni dhe guximin t’i quani të burgosur politikë”. Ky! (I drejtohet me gisht deputetit Sali Berisha)

Kaq e vërtetë është kjo, saqë kur ne bëmë peticionin kundër atit shpirtëror të këtij dhe timit, RD-ja nuk e botoi. “Ne, thoshte ky, nuk kemi gjë me shokun Enver”, se nuk po flas për Ramizin, se me Ramizin ishte online.

(Flitet nga salla pa mikrofon.)

Ilir Meta – Ju lutem, qetësi!

Edi Rama – Jo vetëm këto, por merreni intervistën e parë të zotërisë, të shohësh, Genci, se Genci e di mirë historinë, se ai dëshmon, që ti nuk ke qenë fare, dhe në intervistë tha: “Enver Hoxha bëri gabime me aleancat që bëri mbas viteve ‘60-të, se deri në vitin ‘60-të ishte në rregull”. Ky!

Prandaj, ta mbyllim me kaq. Ia kam thënë edhe më parë një njeriu ndër ju që unë e respektoj. Ne kemi dy probleme të ndryshme. Ne e kemi me enverizmin. Ju e mburrnit sistemin pluralist përmes farëhedhësit këtu. Ju e keni me Enverin e vdekur, sepse ju mban peng ky i gjalli, karikatura e tij. Tani merreni karikaturën në krahë dhe shkoni të kremtoni, sepse nuk kremtohet kështu, por kremtohet ndryshe, kremtohet duke mbajtur një raport tjetër me të vërtetën, tjetër me historinë, tjetër me gjeneratën tjetër dhe tjetër me Shqipërinë.

Ilir Meta – Bëjmë 10 minuta pushim.

(Pas pushimit)

Ilir Meta – Pas pushimit që u kërkua nga Partia Demokratike, rifillojmë seancën. 

Fjalën e ka deputetja Klodiana Spahiu. 

(Deputetja Spahiu tërhiqet nga diskutimi.)
Kalojmë në shprehjen e grupeve parlamentare. 


Në emër të grupit të PR-së?


(Përfaqësuesi i grupit shprehet dakord.) 


Në emër të grupit të BDIU-së?


(Përfaqësuesi i grupit shprehet dakord.) 


Në emër të grupit të LSI-së? 


(Përfaqësuesi i grupit shprehet dakord.) 


Në emër të Grupit të PD-së?


(Përfaqësuesi i grupit shprehet dakord.) 

 
Në emër të grupit të PS-së? 


(Përfaqësuesi i grupit shprehet dakord.) 

 
Faleminderit!


Kalojmë në çështjen tjetër, e cila është pothuajse e njëjta: projektligji “Për ratifikimin e dokumentit të ndryshimit nr. 1 të marrëveshjes së kredisë për eksport ndërmjet Këshillit të Ministrave të Republikës së Shqipërisë, që vepron në emër të Republikës së Shqipërisë, përfaqësuar nga Ministria e Financave, dhe Banka UniCredit e Austrisë për financimin e projektit mbarëkombëtar të radioterapisë”. 

Ka pyetje? Nuk ka.

Komisioni përgjegjës, jemi dakord?

Komisioni i Ligjeve? Zoti Xhafa.

(Zoti Xhafaj shprehet dakord.)

Faleminderit!

Në emër të grupeve parlamentare, Grupi i LSI-së? Zoti Vasili.

(Zoti Vasili shprehte dakord.)

Në emër të grupit të PS-së? 

(Përfaqësuesi i grupit shprehet dakord.)

Faleminderit!

Mbyllet diskutimi në parim i kësaj pike të tretë të rendit të ditës.

Vazhdojmë me çështjen tjetër: projektligji “Për ratifikimin e instrumenteve që ndryshojnë Kushtetutën dhe Konventën e Bashkimit Ndërkombëtar të Telekomunikacioneve, Gjenevë 92, të ndryshuar nga konferenca fuqiplotë”.


Ka pyetje? Nuk ka.


Komisioni i Veprimtarive Prodhuese, jemi dakord? Zoti Shalsi.


(Zoti Shalsi shprehet dakord.)


Komisioni i Ligjeve? Zoti Xhafaj.


(Zoti Xhafaj shprehet dakord.)


Komisioni i Politikës së Jashtme?


(Përfaqësuesi i komisionit shprehet dakord.)


Faleminderit!


Kalojmë në shprehjen në emër të grupeve parlamentare. Grupi i LSI-së? Zoti Vasili.


(Zoti Vasili shprehet dakord.)


Grupi i PS-së? Zoti Ruçi.


(Zoti Ruçi shprehet dakord.)


Faleminderit!


Kalojmë te çështja tjetër: projektligji “Për një shtesë në ligjin 8580 “Për partitë politike”, të ndryshuar”. Kush ka pyetje?


Nuk është regjistruar asnjë deputet për të diskutuar.


Në emër të grupeve parlamentare, Grupi i LSI-së? 


(Zoti Vasili shprehet dakord.)


Grupi i PS-së? Zoti Ruçi.


(Zoti Ruçi shprehet dakord.)


Kalojmë te çështja tjetër: projektligji “Për miratimin e strukturës së organikës dhe kategorizimit të pozicionit të punës së AKEP-it”.


Në emër të Komisionit për Veprimtaritë Prodhuese?


(Përfaqësuesi i komisionit shprehet dakord.)


Komisioni i Ligjeve?


(Përfaqësuesi i komisionit shprehet dakord.)


Faleminderit!


Në emër të grupeve parlamentare, Grupi i LSI-së? Zoti Vasili.


(Zoti Vasili shprehet dakord.)


Grupi i PS-së? Zoti Ruçi.


(Zoti Ruçi shprehet dakord.)


Kalojmë te çështja tjetër që u vendos në rendin e ditës me votimin e 79 deputetëve. “Shqyrtimi i raportit të Komisionit për Çështjet Ligjore, Administratën Publike dhe të Drejtat e Njeriut për konstatimin e pavlefshmërisë absolute të vendimit nr.1 të Kuvendit, për inspektoren e Përgjithshme të ILDKP-së”.  Raporti u është shpërndarë deputetëve. Debati është bërë. Komisioni është ngritur prej kohësh. Janë bërë publike shqetësimet, verifikimet dhe konstatimet. Kemi ardhur te një vendim konkret, i cili u debatua për tri-katër orë.  


Njëkohësisht, dua t’ju bëj të ditur se Grupi Parlamentar i PR-së ka propozuar deputetin Bedri Mihaj të caktohet anëtar i Komisionit të Punës, Çështjeve Sociale dhe Shëndetësisë. Ky projektvendim është vetëm për votim. Do të votohet më pas, kur të votojmë edhe për çështjet e tjera. 


Po, zoti Ruçi.


Gramoz Ruçi – Kërkoj pesë minuta pushim, që të konsultohem me grupin.


Ilir Meta – Dakord. 


Atëherë pesë minuta pushim. 


Më pas, fillojmë votimet për të gjitha çështjet e rendit të ditës.

(Pas pushimit)


Ilir Meta – Të nderuar deputetë, rifillojmë seancën. 


Dua të sqaroj edhe një herë pikën 7. Projektvendimin do ta votojmë me elektronikë në mënyrë të hapur. Ndërsa për sa i takon dekretit, do të votojmë me elektronikë në mënyrë të fshehtë, duke u shprehur edhe për kandidaturën e parë sipas dekretit të zonjës Zana Xhuka dhe për kandidaturën e dytë, zotin Shkëlqim Ganaj. 


Hapim votimin me elektronikë për të verifikuar prezencën.


Mbyllet votimi. 


Janë 75 deputetë të pranishëm. 


Hapet votimi në parim me elektronikë për pikën e dytë të rendit të ditës “Për ratifikimin e marrëveshjes së kredisë për eksport ndërmjet qeverisë së Shqipërisë dhe Bankës së Austrisë Unicredit për financimin e projektit mbarëkombëtar të radioterapisë”. 

Hapet votimi. 

Mbyllet votimi. 

76 vota pro. Asnjë kundër. Asnjë abstenim. 

Miratohet në parim projektligji. 

Votojmë nen për nen me karton. 

Neni 1, sipas variantit të propozuar. Kush është dakord? Kundër? Abstenim? 

Miratohet.

Neni 2, sipas variantit të propozuar. Kush është dakord? Kundër? Abstenim? Miratohet.

Hapim votimin me elektronikë në tërësi. 

Mbyllet votimi. 

Me 75 vota pro miratohet në tërësi edhe ky projektligj.

Kalojmë në votimin e projektligjit “Për ratifikimin e dokumentit të ndryshimit nr.1 të marrëveshjes së kredisë për eksport ndërmjet qeverisë së Shqipërisë dhe Bankës së Austrisë Unicredit për financimin e projektit mbarëkombëtar të radioterapisë”. 

Hapim votimin në parim me elektronikë. 

Mbyllet votimi.

Me 76 vota pro, asnjë kundër, asnjë abstenim, miratohet në parim projektligji.

Kalojmë në votimin nen për nen me karton.

Neni 1, sipas variantit të propozuar. Kush është dakord? Kundër? Abstenim? 

Miratohet.

Neni 2, sipas variantit të propozuar. Kush është dakord? Kundër? Abstenim? Miratohet.

Hapet votimi me elektronikë në tërësi.

Mbyllet votimi.

76 vota pro. Asnjë kundër. Asnjë abstenim.

Miratohet në tërësi ky projektligj.

Kalojmë te pika e katërt “Për ratifikimin e instrumenteve që ndryshojnë Kushtetutën dhe Konventën e Bashkëpunimit Ndërkombëtar të Telekomunikacioneve, të ndryshuara nga konferenca fuqiplotë.” 

Hapet votimi në parim me elektronikë.

Mbyllet votimi. 

73 vota pro. Asnjë kundër. Asnjë abstenim.

Miratohet në parim projektligji.

Kalojmë në votimin nen për nen me karton.

Neni 1, sipas variantit të propozuar. Kush është dakord? Kundër? Abstenim? 

Miratohet.

Neni 2, sipas variantit të propozuar. Kush është dakord? Kundër? Abstenim? 

Miratohet.

Hapim votimin me elektronikë në tërësi.

Mbyllet votimi

Miratohet në tërësi ky projektligj me 75 vota pro, asnjë kundër, asnjë abstenim.

Kalojmë te çështja tjetër, te projektligji “Për një shtesë në ligjin nr.8580 “Për partitë politike”, të ndryshuar”.

Hapet votimi në parim me elektronikë.

Mbyllet votimi.

Me 74 vota pro, 2 kundër dhe asnjë abstenim miratohet në parim ky projektligj.

Kalojmë në votimin nen për nen me karton.

Neni 1. Kush është dakord? Kundër? Abstenim? 

Miratohet.


Neni 2. Kush është dakord? Kundër? Abstenim? 

Miratohet.

Hapim votimin me elektronikë në tërësi.

Mbyllet votimi.

73 vota pro. Një kundër. Asnjë abstenim.

Miratohet edhe ky projektligj.

Kalojmë te projektvendimi “Për miratimin e strukturës organike dhe kategorizimit të pozicioneve të punës së Autoritetit të Komunikimeve Elektronike dhe Postare (AKEP).”

Hapim votimin në parim me elektronikë. 

Mbyllet votimi.

Miratohet në parim ky projektvendim.

Kalojmë në votim sipas pikave me karton.

Pika 1, sipas variantit të propozuar. 
Kush është dakord? Kundër? Abstenim? 

Miratohet.

Pika 2, sipas variantit të propozuar. 
Kush është dakord? Kundër? Abstenim? 

Miratohet.

Pika 3, sipas variantit të propozuar. 
Kush është dakord? Kundër? Abstenim?

 Miratohet.

Pika 4, sipas variantit të propozuar. 
Kush është dakord? Kundër? Abstenim?

Miratohet.

Hapim votimin me elektronikë në tërësi.

Mbyllet votimi. 

74 vota pro. Asnjë kundër. Asnjë abstenim.

Miratohet edhe në tërësi ky projektvendim.

Tani vijmë te projektvendimi për shpalljen si të pavlefshëm të vendimit nr. 1/2013 të Kuvendit për zgjedhjen e inspektorit të Përgjithshëm të Inspektoratit të Lartë të Deklarimit dhe Kontrollit të Pasurive. 

Zoti Vasili në emër të grupit të LSI-së kërkon 2 minuta pushim.
(Pas pushimit)

Ilir Meta – Të nderuar deputetë, rifillojmë seancën. 

Dua t’ju sqaroj dhe një herë për mënyrën  e votimit. Në fillim do të votojmë projektvendimin që keni përpara. Votimi është i  hapur dhe me elektronikë. 

Pas projektvendimit do të votojmë për dekretin nr. 7928, datë 16 janar 2013 për të dy kandidatët: zonjën Zana Xhuka dhe zotin Shkëlqim Ganaj, njëri pas tjetrit. Votimi do të jetë i fshehtë. Pra, në rastin e  dekretit votimi do të jetë i fshehtë. 

Kalojmë në votimin e projektvendimit  për shpalljen si të pavlefshëm të vendimit nr. 1 të vitit 2013  të Kuvendit për zgjedhjen e  inspektorit të Përgjithshëm të Inspektoratit të Lartë të Deklarimit dhe Kontrollit të Pasurive.

Hapet votimi me elektronikë.

Mbyllet votimi.

77 vota pro.

Miratohet projektvendimi me propozimet përkatëse.

Meqenëse Kuvendi vendosi votimin e dekretit nr. 7928, datë 16.01.2013 të Presidentit të Republikës, me këtë vendim të sapovotuar, hapim votimin e fshehtë me  elektronikë për të dy kandidatët.

Po, zoti Ruçi.

Gramoz  Ruçi – Secili nga dekretet votohet nominalisht, një nga një. Votohet dekreti i parë me emrin e parë. Pastaj votohet  dekreti i dytë me emrin e  dytë. 

Ilir Meta - Në fillim do të votojmë për kandidaturën e zonjës Xhuka. Më pas do të votojmë për kandidaturën e zotit Shkëlqim Ganaj.

Hapim votimin me elektronikë për kandidaturën e parë, atë të zonjës Zana Xhuka. Votimi do të jetë i fshehtë.

Hapet votimi.

Mbyllet votimi.

76 vota kundër, 1 abstenim, asnjë pro.

Kalojmë te votimi për kandidaturën e dytë, atë të zotit Shkëlqim Ganaj.

Hapet votimi.

Mbyllet votimi.

75 vota pro, 2 abstenim, asnjë kundër.

Fiton kandidatura e zotit Shkëlqim Ganaj për postin e inspektorit të Përgjithshëm të Inspektoratit të Lartë të Deklarimit, Kontrollit të Pasurive dhe Konfliktit të Interesave.

Në rendin e ditës kemi edhe një çështje tjetër. Projektvendimi  “Për një ndryshim në caktimin  e përbërjes së komisioneve të përhershme të Kuvendit”. Zoti Bedri Mihaj bëhet anëtar i Komisionit të Punës, Çështjeve Sociale dhe Shëndetësisë me propozim të Partisë Republikane.
Sekretari për Procedurat dhe Votimin

Armando Subashi


Hapet votimi me elektronikë.

Mbyllet votimi.

70 vota pro, asnjë kundër, asnjë abstenim.

Miratohet edhe ky projektvendim.

Seanca e radhës do të njoftohet me anë të medies.

Ju faleminderit!

(Seanca u mbyll në orën 15:00)
Kryetari i Kuvendit

